**BOSNA I HERCEGOVINA**

**FEDERACIJA BOSNE I HERCEGOVINE**

**VLADA**

**NACRT**

**ZAKON O POREZU NA DOHODAK**

**Sarajevo, mart 2017. godine**

**ZAKON O POREZU NA DOHODAK**

# OSNOVNE ODREDBE

**Član 1.**

## (Predmet zakona)

1. Ovim zakonom propisuje se način utvrđivanja, plaćanja i prijave poreza na dohodak fizičkih lica u Federaciji Bosne i Hercegovine (u daljem tekstu: Federacija).
2. Pripadnost prihoda od poreza na dohodak fizičkih lica utvrđuje se prema posebnim propisima.

**Član 2.**

## (Pojmovi)

1. U smislu ovog zakona primjenjuje se značenje pojmova koji su definirani u drugim zakonima i propisima u Federaciji i Bosni i Hercegovini, ukoliko u ovom zakonu nije izričito navedeno drugačije značenje.
2. U smislu ovog zakona primjenjuju se sljedeći pojmovi:
3. pojam „***porezni obveznik***“ znači svako lice koje podliježe plaćanju poreza na dohodak prema ovom zakonu;
4. pojam „***lice***“ znači svako fizičko ili pravno lice;
5. pojam „***fizičko lice***“ znači građanin ili samostalni poduzetnik;
6. pojam „***samostalni poduzetnik***“ označava građanina koji ima registrovanu osnovnu, dopunsku ili dodatnu djelatnost.
7. pojam „***povezano lice***“ znači bilo koje lice koje je povezano sa poreznim obveznikom na način predviđen ovim zakonom;
8. pojam „***stalno mjesto poslovanja***“ smatra se mjesto preko kojeg nerezident obavlja poslovanje u cijelosti ili djelimično.
9. pojam „***neograničena porezna obaveza***“ smatra se pravom oporezivanja prihoda koji je ostvaren iz bilo kojeg izvora u Bosni i Hercegovini i/ili inostranstvu.
10. pojam „***porezni kredit***“ smatra se iznos za koji se umanjuje obračunati porez na dohodak.
11. pojam „***porezni agent***“ znači lice koje vrši obračun, obustavu i uplatu poreza na dohodak u ime poreznog obveznika.
12. pojam „***penzije***“ znači svako davanje licima na ime prava iz penzijskog i invalidskog osiguranja iz prošlog radnog odnosa.
13. Na način korišten u ovom zakonu, jednina uključuje množinu, a množina uključuje jedninu, osim ako kontekst ne zahtijeva drugačije. Lična zamjenica "on" na isti način uključuje ličnu zamjenicu "ona", a "njega" uključuje "nju", osim ako kontekst ne zahtijeva drugačije

# POREZNI OBVEZNIK

**Član 3.**

## (Obveznik poreza na dohodak)

1. Fizičko lice koje ima stalno prebivalište ili boravište odnosno sjedište u Federaciji, podliježe neograničenoj poreznoj obavezi poreza na dohodak.
2. Ograničenoj poreznoj obavezi podliježu:
3. fizička lica koja imaju prebivalište na području Republike Srpske i/ili Brčko Distrikta Bosne i Hercegovine (u daljem tekstu: Brčko Distrikt), a koja ostvaruju oporezivi dohodak na teritoriji Federacije;
4. nerezidenti Federacije za ostvareni prihod na teritoriji Federacije.
5. Na zahtjev fizičkih lica koja se smatraju neograničeno porezno odgovorna, a koja još uvijek imaju prebivalište u Federaciji, ali ne i boravište, porezna obaveza se ograničava na prihode ostvarene na teritoriji Federacije, ukoliko svoj boravak van teritorije Federacije mogu dokazati dokumentom nadležnog organa za taj boravak.
6. Na lica iz stava (2) tačka b) ovog člana primjenjuju se odredbe člana 14. ovog zakona.
7. Ukoliko više fizičkih lica zajednički ostvaruje dohodak, porezni obveznik je svako fizičko lice za udio dohotka koji ostvari u ukupnom dohotku.
8. Porezni obveznik je i nasljednik za sve porezne obaveze koje proizlaze iz dohotka što ga je ostavilac ostvario do svoje smrti, i to samo u vrijednosti naslijeđene imovine. Nasljednik je istovremeno i porezni obveznik za dohodak koji mu pritiče iz naslijeđenih izvora dohotka.
9. Izuzetno od stava (2) tačka a) ovog člana, ne smatraju se obveznicima poreza na dohodak fizička lica koja imaju prebivalište na području Republike Srpske i/ili Brčko Distrikta, a koji ostvaruju dohodak u državnim zajedničkim institucijama i javnim privrednim društvima koji se nalaze na teritoriji Federacije za dohodak ostvaren u tim institucijama i javnim privrednim društvima.

**Član 4.**

## (Rezidenti i nerezidenti)

1. Rezidentom Federacije, u smislu ovog zakona, smatra se fizičko lice koje:
2. ima prebivalište ili boravište na teritoriji Federacije ili centar poslovnih i životnih interesa, i/ili
3. na teritoriji Federacije, neprekidno ili sa prekidima, boravi 183 ili više dana u bilo kojem dvanaestomjesečnom periodu.
4. Nerezidentom, u smislu ovog zakona, smatra se fizičko lice, državljanin druge države koje na teritoriji Federacije nema prebivalište i stalno boravište, a boravi manje od 183 dana, neprekidno ili sa prekidima, u bilo kojem dvaneasetomjesečnom periodu.

**Član 5.**

## (Lica koja ne podliježu oporezivanju)

1. Fizička lica koja ne podliježu oporezivanju, uz uslov da nisu državljani Bosne i Hercegovine, a imaju prebivalište ili boravište na teritoriji Federacije, su:
2. šefovi, osoblje i zaposleni stranih diplomatskih misija, te članovi njihovih domaćinstava;
3. šefovi stranih konzulata, konzularni funkcioneri ovlašteni da obavljaju konzularne funkcije, počasni konzuli stranih država, te članovi njihovih domaćinstava;
4. funkcioneri i stručnjaci za realizaciju programa iz okvira Organizacija ujedinjenih naroda i njenih specijaliziranih agencija;
5. šefovi, osoblje i zaposleni u Uredu visokog predstavnika za Bosnu i Hercegovinu (Office of the High Representative – OHR) i članovi njihovih domaćinstava,
6. fizička lica koja rade kao posluga u stranim diplomatskim i konzularnim predstavništvima i međunarodnim organizacijama.
7. Izuzetno, ukoliko fizička lica iz stava (1) ovog člana ostvaruju prihod sa teritorije Federacije, osim prihoda koji ostvare od svoje države ili međunarodne organizacije, obveznici su poreza na dohodak za taj prihod.

# OSNOVICA POREZA NA DOHODAK

**Član 6.**

## (Utvrđivanje dohotka)

1. Dohodak je razlika između oporezivih prihoda ostvarenih u poreznom periodu i odbitnih rashoda nastalih u istom poreznom periodu.
2. Prihodi i rashodi utvrđuju se primjenom principa blagajne.
3. Prihodi se pripisuju onom licu koje ih je ostvarilo. U slučaju prestanka porezne obaveze prihodi se pripisuju onom licu (pravnom slijedniku) kojem se na temelju njihovog prijenosa povećava ekonomska snaga.
4. Rashodi se pripisuju onom licu kojem se pripisuju i prihodi iz stava (3) ovog člana, bez obzira ko ih je učinio.
5. Prihodi i rashodi koji su nastali u ime i za račun drugog (prolazne stavke) ne smatraju se ni prihodom, ni rashodom i ne utječu na visinu dohotka.
6. Odbitnim rashodima se ne smatraju ni oni rashodi koji se ne mogu jasno odvojiti od rashoda niti rashodi uzrokovani ličnim potrebama poreznog obveznika ili nisu nastali s namjerom sticanja oporezivih prihoda, kao što su: rashodi na ime ličnih poreza, novčanih kazni i prekršaja, troškova sudskih ili upravnih postupaka u ličnim predmetima i zateznih kamata na zakašnjela plaćanja rashoda.

**Član 7.**

## (Prihodi koji su predmet oporezivanja)

1. Prihodi koji podliježu obavezi obračuna i plaćanja poreza na dohodak su:
2. prihodi od nesamostalnog rada,
3. prihodi od samostalnog rada,
4. prihodi od imovine i imovinskih prava,
5. prihodi od ulaganja kapitala,
6. ostali prihodi u skladu sa članom 40. ovog zakona.
7. Prihodima, u smislu stava (1) ovog člana, smatraju se sva primanja bilo da su ostvarena u novcu, stvarima, pravima, uslugama ili na drugi način, izražena po tržišnoj vrijednosti stvari, prava ili protuusluga na dan sticanja raspolaganja.
8. Tržišna vrijednost, u smislu stava (2) ovog člana, predstavlja iznos koji bi se ostvario između nepovezanih lica u isto vrijeme za ista ili slična prava, stvari, usluge pod uslovima nepristrane konkurencije.

**Član 8.**

## (Izuzeti prihodi)

1. Prihodi koji se, u smislu ovog zakona, ne uključuju u osnovicu poreza na dohodak, a koji se isplaćuju iz budžeta svih nivoa vlasti ili vanbudžetskih fondova su:
2. naknada za vrijeme nezaposlenosti i spriječenosti za rad;
3. penzija rezidenta, bilo da je stečena u inostranstvu ili u Bosni i Hercegovini;
4. primanja ostvarena na osnovu posebnih propisa o pravima branilaca i članova njihovih porodica, ratnih vojnih invalida, civilnih invalida, civilnih žrtava rata i druge socijalne pomoći;
5. dječiji dodatak i novčana sredstava za opremu novorođenčeta;
6. naknada za rad hranitelja i naknada za izdržavanje korisnika u hraniteljskoj porodici;
7. naknade osuđenim licima za vrijeme odsluženja kazne u odgojno-popravnim, odnosno kazneno-popravnim ustanovama;
8. prihodi na osnovu nagrada članovima Akademije nauka i umjetnosti Bosne i Hercegovine i nagrada za tehničko – tehnološke inovacije i društveno – humanistička postignuća;
9. prihodi na osnovu nagrade učenicima i studentima osvojene na takmičenjima u okviru obrazovnog sistema i organiziranim školskim i visokoškolskim takmičenjima;
10. prihodi na osnovu nagrade za izuzetna dostignuća u oblasti obrazovanja, kulture, nauke, sporta i drugih povoda obilježavanja značajnih datuma;
11. osvojene, odnosno dobijene nagrade u novcu, stvarima i/ili pravima za pokazano znanje u kvizovima i drugim sličnim takmičenjima;
12. mjesečni prihodi u iznosu do 300,00 KM na osnovu stipendija učenika i studenata na redovnom školovanju;
13. godišnji prihodi po osnovu jednokratnih novčanih potpora dodijeljenih kandidatima izabranim putem javnih poziva ili konkursa koji dodjeljuje potpore, za sticanje naučnog stepena magistra nauka, odnosno doktora nauka, te postdoktorantima u svrhu izmirenja obaveza prema visokoškolskim ustanovama i troškova koji proističu iz obavljanja naučno-istraživačkog rada u iznosu do tri prosječne plaće u Federaciji prema posljednjim objavljenim podacima nadležnih organa za statistiku;
14. pomoći zbog uništenja ili oštećenja imovine uslijed elementarnih nepogoda ili drugih vanrednih događaja;
15. premije, subvencije i druga sredstava koja se u svrhu poticanja razvoja poljoprivrede, plaćaju, odnosno isplaćuju iz budžeta Federacije, kantona i lokalne samouprave na poseban namjenski račun nosiocu porodičnog poljoprivrednog gazdinstva koji je upisan u registar poljoprivrednih gazdinstava u skladu sa propisima koji uređuju tu oblast.
16. Prihodi koji se ne uključuju u osnovicu porez na dohodak su:
17. primanja odnosno donacije koje građani ostvaruju po osnovu darovanja pravnih i fizičkih lica za zdravstvene potrebe (operativne zahvate, liječenja, nabavka lijekova i ortopedskih pomagala), koja nisu plaćena osnovnim ili dopunskim zdravstvenim osiguranjem;
18. godišnji prihodi na osnovu naknada za tjelesna oštećenja, umanjenu radnu sposobnost, naknada za pretrpljenu neimovinsku štetu i naknada šteta zaposlenicima po osnovu posljedica nesreće na radu u iznosu do pet prosječnih plaća u Federaciji prema posljednjim objavljenim podacima nadležnih organa za statistiku
19. nasljedstva i pokloni ukoliko su na njih plaćeni porezi po propisima kantona;
20. godišnji prihodi u iznosu do 3.600,00 KM na ime stipendija i/ili školarine (upisnine) učenika i studenata na redovnom školovanju;
21. mjesečne naknade u iznosu do 150,00 KM na ime troškova prakse i obrazovanja učenika i studenata na redovnom školovanju;
22. naknade troškova volontiranja u mjesečnom iznosu do 100,00 KM koju ostvaruje volonter, u skladu sa zakonom koji uređuje volontiranje;
23. naknade u slučaju smrti zaposlenog, člana njegove porodice ili penzionisanog radnika, pomoći u slučaju teške invalidnosti, bolesti zaposlenog u visini do tri prosječne plaće u Federaciji prema posljednjim objavljenim podacima nadležnih organa za statistiku;
24. pomoći zbog uništenja ili oštećenja imovine uslijed elementarnih nepogoda ili drugih vanrednih događaja u visini stvarnih troškova;
25. naknade štete zbog posljedica nesreće prema odluci suda ili nagodbi u toku sudskog/vansudskog postupka u visini do pet prosječnih plaća u Federaciji prema posljednjim objavljenim podacima nadležnih organa za statistiku;
26. prihodi od prodaje imovine koja je korištena u lične svrhe, osim prihoda iz ovog zakona
27. osvojene, odnosno dobijene nagrade u novcu, stvarima i/ili pravima za pokazano znanje u kvizovima i drugim sličnim takmičenjima;
28. otpremnina koja se daje zaposlenom u visini do tri prosječne plaće u Federaciji prema posljednjim objavljenim podacima nadležnih organa za statistiku prilikom odlaska u penziju;
29. prihodi na osnovu kamate u bankama, štedionicama i štedno-kreditnim zadrugama, bankovnim računima (žiroračun, devizni računi i dr.) i kamate na državne obveznice, osim prihoda iz člana 39. stav (1) tačka a) ovog zakona;
30. prihodi po osnovu osiguranja života, stvari, imovine i odgovornosti, koje isplaćuju društva za osiguranje i reosiguranje koja imaju sjedište na teritoriji Federacije;
31. prihodi po osnovu isplaćenih naknada životnog osiguranja koji imaju karakter štednje, kao i isplaćene prihode po osnovu dobrovoljnog penzijskog osiguranja, koje isplaćuju društva za osiguranje i reosiguranje koja imaju sjedište na teritoriji Federacije, osim prihoda iz člana 39. stav (1) tačka d) ovog zakona;
32. prihodi iz člana 17. stav (5) ovoga zakona, koje isplaćuje/daje porezni agent;
33. godišnji prihodi ili naknade fizičkih lica koje ostvaruju u neprofitnim pravnim licima za dobrovoljno učešće u akcijama koje su u općem javnom interesu u iznosu do 500,00 KM;
34. godišnje naknade na ime socijalne pomoći koja se isplaćuju iz sredstava članarine članovima radničkih sindikata ili udruženja penzionera u visini do jedne prosječne plaće u Federaciji prema posljednjim objavljenim podacima nadležnih organa za statistiku;
35. naknade koje se kao bespovratna sredstva isplaćuju iz fondova i programa Evropske unije putem akreditiranih tijela za provedbu aktivnosti mobilnosti u okviru programa i fondova Evropske unije;
36. naknade koje se isplaćuju od strane Organizacije ujedinjenih naroda i njenih specijaliziranih agencija i OHR-a prema rezidentima Federacije s osnova radnog odnosa.

**Član 9.**

## (Odbitni rashodi)

Rashodima koji umanjuju prihode iz člana 7. ovog zakona smatraju se:

1. uplaćeni obavezni doprinosi za:
2. penzijsko i invalidsko osiguranje (u daljem tekstu: PIO/MIO),
3. zdravstveno osiguranje,
4. osiguranje od nezaposlenosti.
5. rashodi na ime ličnog odbitka iz člana 45. ovog zakona
6. rashodi koji se mogu povezati sa ostvarenjem prihoda na način propisan članom 6. ovog zakona,
7. rashodi u procentualnom iznosu ostvarenog prihoda u visini propisanoj ovim zakonom.

**Član 10.**

## (Osnovica poreza na dohodak)

1. Osnovicu poreza na dohodak rezidenta predstavlja razlika između ukupnih oporezivih prihoda iz člana 7. ovog zakona stečenih u jednom poreznom periodu, osim prihoda iz člana 8. ovog zakona i odbitnih rashoda iz člana 9. ovog zakona.
2. Osnovicu poreza na dohodak nerezidenta predstavlja razlika između ukupnih oporezivih prihoda stečenih u jednom poreznom periodu i rashoda iz člana 9. tač. c) i d) ovog zakona.
3. Izuzetno od stava (1) ovog člana, osnovica poreza na dohodak od samostalnog rada umanjuje se za porezni gubitak iz prethodnog perioda na način propisan ovim zakonom.

**Član 11.**

## (Način oporezivanja)

Porez na dohodak plaća se:

1. po odbitku od svakog pojedinačnog dohotka, akontativno i paušalno,
2. na osnovu rješenja Porezne uprave Federacije Bosne i Hercegovine (u daljem tekstu: Porezna uprava),
3. samooporezivanjem.

**Član 12.**

## (Stopa poreza na dohodak)

Porez na dohodak plaća se po stopi od:

1. 10% na mjesečnu osnovicu poreza na dohodak do 800,00KM odnosno godišnju osnovicu 9.600,00 KM,
2. 20% na razliku mjesečne osnovice poreza na dohodak preko 800,00KM odnosno godišnju osnovicu 9.600,00 KM

**Član 13.**

## (Porezni period)

1. Porez na dohodak utvrđuje se i plaća za kalendarsku godinu (u daljnjem tekstu: porezni period).
2. Porezni period može biti kraći od kalendarske godine u slučaju ako:
3. rezident u toku kalendarske godine postane nerezident ili obrnuto,
4. prema odredbama ovog zakona, rezidentu postaje ili prestaje svojstvo poreznog obveznika.
5. U slučajevima iz stava (2) ovog člana, prava iz ovog zakona računaju se u korist poreznog obveznika na pune mjesece.

**Član 14.**

## (Eliminiranje dvostrukog oporezivanja)

1. Rezidentu Federacije koji ostvari dohodak u drugoj državi, na koji je plaćen porez u toj državi, odobrava se porezni kredit.
2. Odredbe Ugovora o izbjegavanju dvostrukog oporezivanja (u daljem tekstu: Ugovora) koje država Bosna i Hercegovina ima potpisane sa drugim državama, imaju prioritet u odnosu na odredbe ovog zakona.
3. Ukoliko porezni obveznik rezident Federacije, u skladu sa Ugovorom po osnovu prihoda ostvarenog van teritorije Bosne i Hercegovine ili, van teritorije Bosne i Hercegovine u toku poreznog perioda akontacije poreza na dohodak plaća u inostranstvu iz tog prihoda, nije obavezan plaćati akontacije poreza na dohodak u Federaciji, o čemu je obavezan obavijestiti Poreznu upravu, ali je u tom slučaju obavezan podnijeti Godišnju prijavu poreza na dohodak prema članu 56. ovog zakona, osim ako Bosna i Hercegovina u skladu sa Ugovorom izuzima taj dohodak od oporezivanja. Isto se primjenjuje i za prihode rezidenata upućenih na rad van Bosne i Hercegovine po nalogu inostranog poslodavca.
4. Rezidentu Federacije koji ostvari dohodak u pravnom licu sa sjedištem u Republici Srpskoj ili Brčko Distriktu, na koji je plaćen porez u Republici Srpskoj ili Brčko Distriktu, odobrava se porezni kredit u visini plaćenog poreza na dohodak.

**Član 15.**

## (Povezana lica)

1. Povezanim licima, u smislu ovog zakona, smatraju se sljedeća lica:
2. bračni i vanbračni drug, potomci bračnog i vanbračnog druga, braća i sestre i njihovi potomci, djedovi i bake i njihovi potomci kao braća i sestre i roditelji bračnog ili vanbračnog druga;
3. pravno lice i svako fizičko lice koje posjeduje neposredno ili posredno 25 ili više procenata vrijednosti ili broja dionica ili glasačkih prava u tom pravnom licu;
4. dva ili više pravnih lica ukoliko jedno fizičko lice ili treće lice posjeduje direktno ili indirektno 25 ili više procenata vrijednosti ili broja dionica ili glasačkih prava u svakom pravnom licu.
5. Povezanim licima smatraju se i bilo koja dva lica ukoliko jedno lice djeluje ili će vjerovatno djelovati u skladu sa smjernicama, zahtjevima, prijedlozima ili željama drugog lica ili ukoliko oba djeluju ili će vjerovatno djelovati u skladu sa smjernicama, zahtjevima, prijedlozima ili željama trećeg lica, bez obzira na to da li su te smjernice, zahtjevi, prijedlozi ili želje saopćeni.

**Član 16.**

## (Transferne cijene)

1. Transfernom cijenom smatra se cijena koja je nastala između povezanih lica iz člana 15. ovog zakona, a koja se uslijed smjernica, zahtjeva, prijedloga ili želja povezanog lica, obavlja po uslovima koji ne postoje između nepovezanih lica, ili koja je različita od tržišne cijene.
2. Porezni obveznik koji ima jednu ili više transakcija iz stava (1) ovog člana između povezanih lica, dužan je transakcije iskazati po principu „van dohvata ruke“, na način da se transakcije sa povezanim licima ne razlikuju od uslova koji bi postojali između nepovezanih lica u uporedivim transakcijama obavljenim pod uporedivim okolnostima.
3. Transakcija između nepovezanih lica je uporediva sa transakcijom između povezanih lica kada ne postoje razlike između transakcija koje bi mogle da materijalno utječu na finansijski efekt koji se ispituje metodom transferne cijene.
4. Metode transferne cijene su:
5. metoda uporedne cijene i/ili
6. metoda cijene koštanja uvećana za uobičajenu zaradu.
7. Ukoliko uslovi transakcije sa povezanim licem nisu u skladu sa principom „van dohvata ruke“, Porezna uprava će povećati dohodak poreznog obveznika, tako što će ili povećati oporezivi prihod ili smanjiti priznate rashode da bi se ostvarila usklađenost sa principom „van dohvata ruke“.

# OPOREZIVANJE POJEDINIH VRSTA PRIHODA

**Odjeljak A. Dohodak od nesamostalnog rada**

**Član 17.**

## (Predmet oporezivanja)

1. Prihodom od nesamostalnog rada smatraju se svi prihodi i koristi koje poslodavac daje zaposleniku po osnovu radnog odnosa, prema propisima koji uređuju radni odnos, i to:
2. bruto plaću koju poslodavac isplaćuje zaposleniku u vezi sa sadašnjim radom, (uključujući noćni, prekovremeni ili rad u neradnim danima), budućim naknadama po osnovu sadašnjeg i prijašnjeg radnog odnosa,
3. isplate po osnovu naknade za topli obrok, regres, prijevoz i ostalih naknada iz radnog odnosa, u skladu sa odredbama ovog zakona,
4. prihodi po osnovi koristi, premija, pomoći, bonusa i nagrada koje poslodavac isplaćuje ili daje zaposleniku u skladu sa odredbama ovog zakona,
5. zaostale plaće odnosno razlike plaća koje se odnose na protekle porezne periode, a koje se zaposleniku ili bivšem zaposleniku isplaćuju u tekućem poreznom periodu na osnovu sudske presude osim iznosa zateznih kamata koje se u ovom slučaju ne smatraju oporezivim prihodom od nesamostalnog rada,
6. svi drugi prihodi koje poslodavac isplaćuje ili daje zaposleniku za obavljeni rad po njegovim uputama, na osnovu i u vezi sa nesamostalnim radom (komisije, radna tijela, konsalting i sl.)
7. Posebno, prihodom ili koristi od nesamostalog rada smatra se i:
8. menadžerska naknada (plaća) ili korist koja se isplaćuje/daje licima bez zasnivanja radnog odnosa,
9. naknada (plaća) ili korist lica upućenih na rad na teritoriji Federacije po nalogu inostranog poslodavca u domaća privredna društva za rad u tim društvima,
10. naknada (plaća) ili korist lica upućenih na rad van teritorije Federacije po nalogu poslodavca, u inostrana društva za rad u tim društvima,
11. naknada (plaća) ili korist članova predstavničkih i izvršnih tijela državne, entitetske i kantonalne vlasti i jedinica lokalne samouprave koji im se isplaćuju za rad u tim tijelima i jedinicama,
12. naknada (plaća) ili korist lica nastavnog, profesorskog, istraživačkog osoblja na univerzitetima, fakultetima i visokoškolskim ustanovama koji im se isplaćuju za rad u tim ustanovama,
13. naknada (plaća) ili korist licima na privremenima ili povremenim poslovima u periodu ili periodima koji ukupno traju duže od dva mjeseca u bilo kom dvanaestomjesečnom periodu.
14. Oporezivim prihodom od nesamostalnog rada smatraju se i vrijednosni papiri koje zaposlenik dobije od poslodavca ili od s poslodavcem povezanog lica u momentu sticanja prava raspolaganja tim vrijednosnim papirima. Vrijednosni papir u smislu ovog zakona smatra se i polica osiguranja.
15. Koristi, u smislu ovog zakona, smatraju se:
16. korištenje službenog vozila i drugih sredstava u privatne svrhe;
17. smještaj, hrana i druga sredstava i usluga;
18. prodaja odnosno kupovina imovine poreznog agenta po cijeni koja je niža od tržišne cijene;
19. kamate za odobreni beskamatni krediti ili krediti sa kamatnom stopom koja je niža od tržišne kamatne stope;
20. izmirivanje ličnih troškova;
21. izmirivanje ili oprost dužničke obaveze;
22. premije osiguranja koje plaća poslodavac ili sa poslodavcem povezano lice, a gdje je korisnik polise osiguranja zaposlenik na način propisan ovim zakonom.
23. Izuzeti prihodi iz člana 8. stava (2) ovog zakona koji ne ulaze u dohodak od nesamostalnog rada i koji ne podliježu oporezivanju su:
24. posebna radna odjeća obilježena nazivom ili znakom poslodavca ili isplatioca prihoda odnosno plaće,
25. posebni ljekarski pregledi, po osnovu posebnih propisa,
26. razni oblici stručnog usavršavanja koja su u vezi s djelatnošću poslodavca i isplatioca prihoda,
27. članarine po osnovi članstva u strukovnim komorama koje je, prema posebnim propisima, obavezan poslodavac plaćati za zaposlenike pri obavljanju određenih poslova za poslodavaca i/ili isplatioca prihoda odnosno plaće,
28. naknada troškova službenog putovanja, i to: dnevnice do visine određene posebnim propisom, troškovi smještaja, prijevoza i ostalih naknada zaposlenim u visini propisanoj Pravilnikom o primjeni zakona o porezu na dohodak.
29. troškovi pripremanja obroka u vlastitim restoranima kod poslodavca ili obroka isporučenog poslodavcu od lica registrovanog za usluge keteringa, a najviše do 4,5KM dnevno po zaposlenom.

**Član 18.**

## (Osnovica poreza na dohodak od nesamostalnog rada)

1. Osnovica poreza na dohodak od nesamostalnog rada predstavlja razliku između prihoda iz člana 17. ovog zakona i rashoda iz člana 9. tač. a) i b) ovog zakona koji su nastali u poreznom periodu.
2. Izuzetno od člana 7. stav (2) ovog zakona, vrijednost prihoda iz člana 17. stav (3) ovog zakona predstavlja nominalna vrijednost ili tržišna vrijednost vrijednosnog papira ovisno što je manje.
3. Ukoliko je tržišna vrijednost vrijednosnog papira izražena u stranoj valuti, osnovicu poreza na dohodak predstavlja njena protuvrijednost po zvaničnom srednjem kursu Centralne banke Bosne i Hercegovine na dan sticanja prava raspolaganja nad tim vrijednosnim papirom.

**Odjeljak B. Dohodak od samostalnog rada**

**Član 19.**

## (Predmet oporezivanja)

1. Prihodima od samostalnog rada smatraju se svi prihodi koje fizičko lice ostvari samostalnim obavljanjem djelatnosti kojom se bavi kao osnovnim, dopunskim ili dodatnim zanimanjem s ciljem ostvarenja dohotka.
2. Prihodi od samostalnog rada uključuju:
3. prihodi ostvareni obavljanjem obrtničke i djelatnosti srodnih obrtu u skladu sa propisima koji uređuju obrt i srodnu djelatnost;
4. prihodi ostvareni obavljanjem trgovačke i ugostiteljske djelatnosti u skladu sa propisima koji uređuju unutrašnju trgovinu i ugostiteljsku djelatnost;
5. prihodi ostvareni obavljanjem djelatnosti poljoprivrede, šumarstva i ribolova;
6. ostali prihodi ostvareni obavljanjem samostalne djelatnosti u skladu sa posebnim propisima.
7. Prihodom od samostalnog rada smatra se i prihod ostvaren trajnim ili sezonskim iskorištavanjem zemljišta u nepoljoprivredne svrhe (vađenje pijeska, šljunka i kamenja, proizvodnja kreča, cigle, uglja i sl.) i drugim sličnim djelatnostima, nezavisno od toga da li su registrovani kod nadležnog organa.
8. Oporezivi prihodi iz stava (2) ovog člana smatraju se i prihodi ostvareni samostalnom djelatnošću fizičkih lica koji nisu registrovane kod nadležnog organa, ukoliko ispunjavaju sve uslove da bi se trebali registrovati.
9. Djelatnost poljoprivrede i šumarstva obuhvaća korištenje prirodnih bogatstava zemlje i prodaju, odnosno zamjenu od tih djelatnosti dobivenih proizvoda u neprerađenom stanju. Djelatnost poljoprivrede uključuje biljnu i stočarsku proizvodnju i sa njima povezane uslužne djelatnosti u skladu sa standardnom klasifikacijom djelatnosti u Bosni i Hercegovini te očuvanje zemljišta u dobrom poljoprivrednom i okolišnom stanju.
10. Ostali prihodi iz stava (2) tačka d) ovog člana smatraju se profesionalna zanimanja zdravstvenih radnika, advokata, notara, veterinara i drugih zanimanja koje se obavljaju u cilju sticanja dohotka, a za čije je djelovanje potrebna saglasnost ili odobrenje nadležnog organa.

**Član 20.**

## (Osnovica poreza na dohodak od samostalnog rada)

1. Osnovicu poreza na dohodak od samostalnog rada predstavljaju razliku poslovnih prihoda umanjenu za poslovne rashode koji su nastali u poreznom periodu.
2. Nerezident koji ima stalno mjesto poslovanja na teritoriji Federacije utvrđuje svoju osnovicu dohotka na način propisan stavom (1) ovog člana.

**Član 21.**

## (Poslovni prihodi)

1. Poslovni prihodi su svi prihodi iz člana 19. ovog zakona koje je porezni obveznik u okviru svog samostalnog rada ostvario obavljanjem samostalne djelatnosti.
2. U poslovne prihode ulaze i prihodi ostvareni od prodaje i/ili prijenosa imovine i prava koja služe za obavljanje samostalnog rada i koja se vode ili su se trebala voditi u popisu dugotrajne imovine, kao i prihodi ostvareni od otuđenja ili likvidacije djelatnosti.
3. Uzimanje koja porezni obveznik vrši iz poslovne imovine za privatne potrebe ima tretman poslovnog prihoda, osim isplata avansnog dohotka. Uzimanje koje nije u novčanom obliku, utvrđuje se na način iz člana 7. stav (3) ovog zakona.
4. Ako prihod nije prijavljen ili nije prijavljen u tržišnom iznosu, prihod će utvrditi Porezna uprava prema tržišnim cijenama u mjestu u kojem se obavlja samostalni rad, na način propisan posebnim propisima.

**Član 22.**

## (Poslovni rashodi)

1. Poslovni rashodi (u daljem tekstu: rashodi) koji se mogu odbiti od prihoda su plaćeni troškovi u toku jednog poreznog perioda koji su u potpunosti isključivo i direktno povezani sa obavljanjem tog samostalnog rada.
2. Fizička lica - obveznici poreza na dohodak koji obavljaju registrovanu samostalnu djelatnost, obrtničku ili djelatnost sličnu obrtničkoj, ili trgovačku djelatnost bilo kao osnovno, dopunsko ili dodatno zanimanje, koja za obavljanje registrovane djelatnosti nabavljaju robu, odnosno materijal i sirovine, dužni su na kraju poslovne godine sa stanjem na dan 31. decembra izvršiti popis zaliha robe, odnosno sirovina i materijala na zalihama odnosno u gotovim proizvodima, i to:
3. po nabavnoj vrijednosti sa uračunatim porezom na dodanu vrijednost (u daljem tekstu: PDV), ako nisu registrovani PDV obveznici;
4. po nabavnoj vrijednosti bez PDV, ako su registrovani PDV obveznici.
5. Stanje utvrđeno popisom ne prenosi se i ne iskazuje u Knjizi prihoda i rashoda kao početno stanje za narednu godinu. Nabavna vrijednost robe odnosno materijala i sirovina za obavljanje djelatnosti za koju je porezni obveznik registrovan smatra se poslovnim rashodom, ako je ista iskazana u Knjizi prihoda i rashoda ovjerenoj u Poreznoj upravi, na osnovu vjerodostojne dokumentacije o nabavci i plaćanju iste.
6. Porezni obveznici iz stava (2) ovog člana u Knjizi prihoda i rashoda, kao rashod za jedan porezni period mogu iskazati nabavnu vrijednost robe, odnosno sirovina i materijala koji su nabavili i platili u toku poreznog perioda.
7. Rashodi koji se mogu umanjiti od ostvarenih prihoda uključuju:
8. godišnje takse ili obaveze plaćene stručnim udruženjima ili strukovnim komorama, ukoliko su vezani uz ekonomsku aktivnost poreznog obveznika,
9. rashodi koji su nastali korištenjem automobila za obavljanje samostalne djelatnosti poreznog obveznika, uključujući gorivo i održavanje automobila,
10. plaćeni doprinosi za zaposlenike i za sebe u skladu sa posebnim propisima,
11. troškovi nastali u vezi sa stručnim usavršavanje zaposlenika i vlasnika, ukoliko je stručno usavršavanje potrebno za obavljanje samostalnog rada,
12. isplaćene plaće ili naknade zaposlenicima na način propisan ovim zakonom,
13. plaćeni javni prihodi, a koji su vezani za obavljanje samostalne djelatnosti poreznog obveznika;
14. kamate na kredite i kamate na pozajmice u svrhu poslovanja na način propisan ovim zakonom,
15. troškovi službenog putovanja do iznosa propisanih ovim zakonom,
16. troškovi amortizacije na način propisan ovim zakonom,
17. oglašavanje, odnosi sa javnošću i promotivni materijal u visini do 3% prihoda ostvarenog u toj godini,
18. troškovi reprezentacije u visini do 3% prihoda ostvarenog u toj godini,
19. sponzorstvo u visini do 3% prihoda ostvarenog u toj godini u svrhu podrške naučnih, zabavnih i sportskih aktivnosti koje se obavljaju unutar Federacije,
20. donacije u visini do 3% prihoda ostvarenog u toj godini datih u robi, predmetima ili novcu doznačenom na račun, u kulturne, odgojno-obrazovne, naučne, zdravstvene, humanitarne, sportske i vjerske svrhe, udruženjima i drugim licima koja djelatnost obavljaju u skladu sa posebnim propisima. Izuzetno, donacija iznad propisanog iznosa priznaje se u cijelosti, pod uvjetom da je data na osnovu odluka nadležnih organa o provedbi i finansiranju posebnih programa i akcija u cilju općeg društvenog interesa, ali ne i za redovnu djelatnost primaoca donacije (pokloni).
21. rashodi koji su nastali u vezi sa poslovanjem povezanih lica u skladu sa članom 16. ovog zakona.
22. rashodi nastala na ime prirodnih nepogoda (poplave, požari, zemljotresi ...) u visini stvarnih troškova koji nisu pokriveni osiguranjem.
23. Porezno nepriznati rashodi smatraju se:
24. plaćeni porezi na dohodak,
25. novčane kazne i zatezne kamate koje su dospjele zbog kršenja bilo kojeg zakona,
26. rashodi koji nisu nastali u vezi sa sticanjem dohotka,
27. rashodi koji su registrirani u poslovnim knjigama i za koje ne postoji vjerodostojna dokumentacija,
28. premije osiguranja koje plaća poslodavac za svog zaposlenika, izuzev ukoliko su premije uključene u plaću zaposlenika,
29. gubitak od prodaje ili prijenosa bilo koje imovine između povezanih lica,
30. izdaci političkim strankama.
31. Ulaganje lične imovine u poslovnu imovinu, osim ulaganja u stalnu imovinu, ima tretman rashoda. Ulaganje imovine koje nije u novčanom obliku, utvrđuje se na način iz člana 16. ovog zakona.

**Član 23.**

## (Amortizacija)

1. Amortizacija se može priznati kao rashod za stalna sredstva koja su unesena u popis dugotrajne imovine primjenom proporcionalne metode amortizacije.
2. Porezno priznate stope amortizacije dugotrajne imovine iznose:
3. građevinski objekti - 5%,
4. ceste, komunalni objekti, željeznica - 10%,
5. oprema, vozila, postrojenja - 15%,
6. oprema za vodoprivredne, vodovodne i kanalizacijske sisteme - 15%,
7. hardver i softver i oprema za zaštitu okoliša - 33,3%,
8. višegodišnji zasadi -15%,
9. osnovna stada - 40% i
10. nematerijalna imovina - 20%.
11. Imovina koja se amortizuje, a čija je nabavna vrijednost manja od 1.000,00 KM, može se odbiti u cijelosti u godini nabavke pod uvjetom da je imovina stavljena u upotrebu.
12. Nabavna vrijednost računarskog hardvera i softvera može se odbiti u cijelosti u godini nabavke pod uvjetom da su isti stavljeni u upotrebu.
13. Amortizacija se priznaje samo na sredstva koja se koriste na teritoriji Federacije.

**Član 24.**

## (Kamata)

1. Kod duga prema povjeriocu sa statusom povezanog lica ili pozajmice koji obveznik uzima od povjerioca sa statusom povezanog lica, kamata koja se priznaje u rashode ne može biti veća od one koja bi nastala da je na tržištu bilo moguće zadužiti se, odnosno uzeti pozajmicu u poreznom periodu.
2. Kod potraživanja od dužnika sa statusom povezanog lica ili pozajmica koji obveznik daje dužniku sa statusom povezanog lica, kamata koja ulazi u prihode ne može biti manja od one koja bi se ostvarila da je na tržištu bilo moguće ugovoriti ta potraživanja, odnosno odobriti pozajmicu u poreznom periodu.
3. Razlika između tržišne kamate i obračunate kamate između povezanih lica iz st. (1) i (2) ovog člana ulazi u oporezivi dohodak.

**Član 25.**

## (Zajedničko poslovanje)

1. Ako više lica ostvaruje dohodak zajedničkim obavljanjem samostalnog rada, svako od njih plaća porez na dio koji mu pripada od zajednički ostvarenog dohotka.
2. Dohodak koji ostvari fizičko lice zajedničkim obavljanjem samostalnog rada utvrđuje se kao jedinstveni dohodak koji se dijeli svakom od učesnika u dohotku u omjeru koji je utvrđen međusobnim ugovorom, a ako to nije utvrđeno ugovorom, dohodak se dijeli na jednake dijelove.
3. Dijelu dohotka ili gubitka koji pripada pojedincu na osnovu zajednički ostvarenog dohotka utvrđenog na osnovu stava (2) ovog člana, dodaju se i prihodi koje je svako od njih ostvario za svoj rad, kao i druge naknade, ako su kao poslovni rashodi smanjile zajednički ostvareni dohodak. Od dijela dohotka ili gubitka svakog lica utvrđenog prema stavu (2) ovog člana odbijaju se rashodi koji su nastali pojedinom licu, a koji kao poslovni rashodi nisu utjecali na smanjenje dohotka od zajedničke djelatnosti.
4. Lica koja ostvaruju zajednički dohodak obavezna su imenovati nosioca zajedničke djelatnosti koji je odgovoran za vođenje poslovnih knjiga, plaćanje poreznih i drugih obaveza, podnošenje prijava i izvršavanje drugih propisanih obaveza koje proizlaze iz zajedničke djelatnosti i zajedničke imovine i imovinskih prava. Nerezident kao supoduzetnik ne može biti imenovan za nosioca zajedničke djelatnosti. Ukoliko nosilac zajedničke djelatnosti nije imenovan, odredit će ga nadležna organizaciona jedinica Porezne uprave.
5. Nosilac zajedničke djelatnosti iz stava (4) ovog člana obavezan je po isteku poreznog perioda u zakonom propisanom roku podnijeti prijavu o utvrđenom dohotku od zajedničke djelatnosti nadležnoj organizacionoj jedinici Porezne uprave prema svom prebivalištu, odnosno mjestu registracije djelatnosti.

**Član 26.**

## (Paušalno oporezivanje)

1. Samostalni poduzetnik koji, s obzirom na okolnosti, nije u stanju da vodi poslovne knjige, osim Knjige prometa, ili kome njihovo vođenje otežava obavljanje djelatnosti, ima pravo da podnese zahtjev da porez na dohodak od prihoda iz samostalnog rada plaća na paušalno utvrđen dohodak (u daljem tekstu: paušalno oporezivanje).
2. Pravo na paušalno oporezivanje ne može se priznati samostalnom poduzetniku:
3. koji je evidentiran kao obveznik PDV-a u skladu sa zakonom kojim se uređuje PDV,
4. koji obavlja djelatnost iz oblasti: računovodstvenih, i revizorskih poslova, poslova poreznog savjetovanja, reklamiranja i istraživanja tržišta, konsaltinga;
5. koji obavlja djelatnost iz oblasti: trgovine na malo, hotela i restorana, ugostiteljstva, finansijskog posredovanja, aktivnostima u vezi s nekretninama;
6. u čiju djelatnost ulažu i druga lica;
7. Djelatnosti iz stava (2) ovog člana određuju se u skladu sa propisima kojima se uređuje klasifikacija djelatnosti.
8. Samostalnom poduzetniku koji obavlja djelatnost obrta i djelatnosti srodnih obrtničkim, odobrava se paušalno oporezivanje ukoliko nije u suprotnosti sa stavom (2) ovog člana ako ispunjavaju sljedeće kriterije:
9. ako obavlja obrtničku djelatnost i djelatnosti srodne obrtničkim, sami bez zaposlenih drugih lica i ako se obavljanje djelatnosti zasniva na vještini a ne sredstvima za obavljanje djelatnosti – kućna radinost;
10. ako obavlja stare i tradicionalne zanate utvrđene prema propisu koji uređuje zaštitu tradicionalnih i starih obrta i zanata, sami ili sa najviše dva zaposlena;
11. ako obavlja prevozničku djelatnost samo sa jednim sredstvom prijevoza;
12. ako obavlja djelatnost(i) iz oblasti poljoprivrede i šumarstva kao osnovno zanimanje na osnovu odluke nadležnog organa,
13. ako obavlja trgovinsku djelatnost na pijaci, u prikolici ili sličnom montažnom ili pokretnom objektu – trgovac pojedinac.

**Član 27.**

## (Iznosi paušalnog oporezivanja)

1. Samostalni poduzetnici iz člana 26. stav (4) ovog zakona kojima je odobreno plaćanje poreza na dohodak u paušalnom iznosu, porez na dohodak plaćaju u sljedećim mjesečnim iznosima i to:
2. obveznici koji obavljaju obrtničke djelatnosti i djelatnosti koje su srodne obrtničkim u sjedištu, sami bez upošljavanja drugih lica u iznosu od 70,00 KM,
3. obveznici koji obavljaju stare i tradicionalne zanate u sjedištu u iznosu od 50,00 KM,
4. obveznici koji obavljaju prijevoz putnika samo sa jednim sredstvom prijevoza u iznosu od 50,00 KM,
5. obveznici koji obavljaju prijevoz tereta jednim prijevoznim sredstvom nosivosti do 8 tona u iznosu od 80,00 KM,
6. obveznici koji obavljaju djelatnost iz oblasti poljoprivrede i šumarstva u iznosu od 50,00 KM,
7. obveznici koji obavljaju trgovinsku djelatnost – trgovac pojedinac u iznosu od 70,00 KM.
8. Porezni obveznici kojima je odobreno plaćanje poreza na dohodak u paušalnom iznosu, a osim gotovinskog prometa povremeno sa pravnim licima ostvaruju bezgotovinski promet, dužni su, pored paušalnog mjesečnog iznosa, plaćati i porez na dohodak po stopama iz člana 12. ovog zakona od svakog pojedinačnog iznosa prometa sa pravnim licima naplaćenog bezgotovinski. Odbijeni i uplaćeni porez od bezgotovinskog prometa ostvarenog sa pravnim licem smatra se konačnom poreznom obavezom.

**Član 28.**

## (Zahtjev za paušalno oporezivanje)

1. Zahtjev za paušalno oporezivanje podnosi se nadležnoj organizacionoj jedinici Porezne uprave do 31. oktobra tekuće godine za narednu godinu, odnosno u roku od 15 dana od dana upisa u registar nadležnog organa.
2. Porezna uprava je dužna po zahtjevu samostalnog poduzetnika donijeti rješenje o paušalnom plaćanju poreza na dohodak u roku od 60 dana od dana podnošenja zahtjeva. Ako Porezna uprava ne riješi po zahtjevu u predviđenom roku, smatra se da je zahtjev za paušalno oporezivanje prihvaćen.
3. Samostalni poduzetnik kome je dato pravo na paušalno oporezivanje, ovaj način oporezivanja koristi dok se ne utvrdi da su prestali razlozi za paušalno oporezivanje, odnosno da izmijenjeni uslovi isključuju pravo na paušalno oporezivanje.
4. U slučaju iz stava (3) ovog člana, Porezna uprava će rješenjem naložiti samostalnom poduzetniku vođenje poslovnih knjiga od polovine tekuće godine ili od početka naredne godine.
5. Samostalnom poduzetniku prestaje pravo na paušalno oporezivanje ukoliko postane obveznik PDV-a u skladu sa zakonom kojim se uređuje PDV, bez utvrđivanja obaveze vođenja poslovnih knjiga rješenjem Porezne uprave, te je o istom dužan da obavijesti Poreznu upravu. Poslovne knjige dužan je da vodi najkasnije od dana kada postane obveznik PDV-a.

**Član 29.**

## (Obaveza vođenja poslovnih knjiga i evidencija)

1. Samostalni poduzetnik koji utvrđuje dohodak na način iz člana 20. stav (1) ovog zakona, dužan je da vodi poslovne knjige i da u njima iskazuje poslovne promjene, te utvrđuje dohodak na osnovu podataka iz propisanih poslovnih knjiga i evidencija.
2. Poslovne knjige i evidencije iz stava (1) ovog člana uključuju: Knjigu prihoda i rashoda, Knjigu prometa, Popisnu listu dugotrajne imovine i Evidencije o potraživanjima i obavezama.
3. Porezni obveznik dužan je u poslovnim knjigama i evidencijama osigurati podatke o ostvarenom dnevnom prometu.
4. Poslovne knjige i evidencije vode se po principu blagajne. Princip blagajne znači da se za poreznog obveznika prihod smatra stvarni primitak u trenutku kada je poreznom obvezniku stavljen na raspolaganje i/ili kada je primljen u njegovu korist, a rashodi se smatraju rashodom kada su plaćeni.
5. Samostalni poduzetnici koji plaćaju paušalno utvrđen porez (u daljem tekstu: paušal), dužni su da vode Knjigu prometa u koju se unosi promet realiziran prodajom robe i usluga.
6. Oblik i sadržaj poslovnih knjiga propisuje Federalni ministar finansija Pravilnikom o primjeni zakona o porezu na dohodak.

**Član 30.**

## (Poslovne knjige i evidencije)

1. Samostalni poduzetnik je dužan da poslovne knjige iz člana 29. ovog zakona vodi ažurno i uredno, tako da one osiguravaju kontrolu ispravnosti knjiženja, čuvanja i korištenja podataka, kao i uvid u hronologiju poslovnih promjena.
2. Knjiženje svake poslovne promjene vrši se na osnovu vjerodostojnih knjigovodstvenih isprava, koje moraju biti takve da pokazuju nastalu poslovnu promjenu i sadrže odgovarajuće podatke za knjiženje. Sve poslovne promjene unose se svakodnevno u poslovne knjige, a knjigovodstveno stanje u svakom momentu mora odgovarati stvarnom stanju.
3. Samostalni poduzetnici dužni su poslovne knjige i druge propisane evidencije držati u svojim poslovnim prostorijama ili kod ovlaštenog knjigovodstvenog servisa, odnosno u stambenim prostorijama i mjestima gdje obavljaju djelatnost (u vozilima, na pijačnim tezgama i sl.) ukoliko nemaju poslovnu prostoriju.

**Član 31.**

## (Porezni gubitak)

1. Samostalni poduzetnik može odbiti porezni gubitak koji se nastao obavljanjem samostalne djelatnosti u poreznom periodu u kojem je nastao, i to samo od dohotka po kojem je i utvrđen. Porezni gubitak koji se ne može odbiti u poreznom periodu u kojem je nastao, prenosi se i nadoknađuje umanjenjem dohotka u narednim poreznim periodima, s tim da se pravo na prijenos, odnosno nadoknadu tog gubitka gubi istekom pete godine od godine u kojoj je gubitak nastao.
2. U slučaju nerezidenta koji obavlja samostalnu djelatnost putem stalnog mjesta poslovanja na teritoriji Federacije, stav (1) ovog člana se primjenjuje tako što se uzimaju u obzir samo oporezivi prihodi i rashodi koji su predmet odbitka, a koji se pripisuju tom stalnom mjestu poslovanja.
3. U slučaju da rezident Federacije u svom stalnom mjestu poslovanja van teritorije Federacije ostvari gubitak, taj gubitak se ne može odbiti prilikom utvrđivanja njegovog oporezivog dohotka u Federaciji.

**Odjeljak C. Dohodak od imovine i imovinskih prava**

**Član 32.**

## (Prihodi od imovine)

1. Prihodom od imovine smatra se prihod ostvaren:
2. iznajmljivanjem nepokretne imovine,
3. otuđenjem nekretnina,
4. iznajmljivanjem pokretne imovine ukoliko iznajmljeni predmeti ne služe za obavljanje samostalne djelatnosti.
5. Nepokretnom imovinom iz stava (1) tačka a) ovog člana smatra se zemljište, stambene, poslovne i druge zgrade, stanovi, sobe, kreveti izdati putnicima i turistima, poslovne prostorije, garaže i drugi (nadzemni i podzemni) građevinski objekti, odnosno njihovi dijelovi.
6. Prihodi ostvareni davanjem u zakup i prodajom zemljišta koje se može koristiti u poljoprivredne svrhe ili za obavljanje poslova iz oblasti šumarstva, a koje se do sada nije koristilo u ove svrhe, smatraju se prihodom od imovine.
7. Otuđenjem nekretnina, u smislu stava (1) tačka b) ovog člana, smatra se prodaja, zamjena i drugi prijenos nekretnina uz naknade. Otuđenjem nekretnina smatra se i prijenos bez naknade (poklon i sl.) ukoliko se na takav prijenos ne plaća porez na osnovu drugih federalnih ili kantonalnih propisa.
8. Ne smatra se prihodom od imovine, prihod ostvaren prodajom nekretnina koje su do otuđenja služile za stanovanje poreznog obveznika, kao ni dohodak ostvaren otuđenjem nekretnina nakon pet godina od dana sticanja tih nekretnina.
9. Pokretnom imovinom iz stava (1) tačka c) ovog člana smatra se imovina koja po svojoj prirodi može biti premještena s jednog mjesta na drugo, bez promjene njene biti.

**Član 33.**

## (Prihodi od imovinskih prava)

1. Prihod od imovinskih prava uključuje prihode ostvarene otuđenjem, odnosno prodajom, ustupanjem, zamjenom, nasljeđem ili drugim prijenosom (u daljem tekstu: prijenos) uz ili bez naknade, autorskih prava i drugih srodnih prava, prava industrijskog vlasništva, patenata, licenci, franšiza, vrijednosnih papira i ostale imovine koja se sastoji samo od prava.
2. Dohodak od vremenski ograničenog ustupanja prava koji se odnosi na autorska prava, druga srodna prava i prava industrijskog vlasništva, oporezuje se kao dohodak od imovinskih prava samo onda kada se ne radi o dohotku koji se oporezuje kao dohodak od samostalnog rada.
3. Prihod od imovinskih prava posebno se smatra i prihod ostvaren otuđenjem, odnosno prodajom, ustupanjem, zamjenom, nasljeđem ili drugim prijenosom, uz ili bez naknade stvarnih prava na nepokretnostima i udjela u kapitalu pravnih lica, dionica i ostalih vrijednosnih papira, uključujući i udjele u investicione fondove.
4. Izuzetno stavu (1) ovog člana, prihod od autorskih prava i drugih srodnih prava, predstavlja prihod od imovinskih prava pod uslovom da se ta prava ne ostvaruju u okviru nesamostalnog ili samostalnog rada iz čl. 17. i 19. ovog zakona.

**Član 34.**

## (Osnovica poreza na dohodak od imovine i imovinskih prava)

1. Osnovica poreza na dohodak od iznajmljivanja pokretne i nepokretne imovine predstavlja isplaćeni prihod odnosno ostvareni dohodak.
2. Osnovica poreza na dohodak od imovine kod otuđenja nekretnina predstavlja razliku prihoda iz člana 32. stav (1) tačka b) ovog zakona i rashoda koji su nastali pribavljanjem tih nekretnina i to na osnovu vjerodostojne dokumentacije o nabavci i plaćanju iste. Kod otuđenja nekretnine koju je obveznik sam izgradio, osnovicu poreza na dohodak čine razlika između prodajne i nabavne cijene. Nabavnu cijenu čine troškovi izgradnje koje obveznik dokumentuje kao stvarno plaćene, odnosno u krajnjem slučaju njena građevinska vrijednost.
3. Osnovica poreza na dohodak od imovinskih prava predstavlja razliku između prihoda iz člana 33. ovog zakona i rashoda iz člana 37. ovog zakona koji su nastali u poreznom periodu. Izuzetno, osnovica poreza na dohodak od prava, udjela i vrijednosnih papira čini kapitalni dobitak utvrđen u skladu sa čl. 35. i 36. ovog zakona.

**Član 35.**

## (Kapitalni dobitak i gubitak)

1. Kapitalni dobitak, odnosno gubitak u smislu ovog zakona predstavlja razliku između prodajne cijene prava, udjela i vrijednosnih papira i njihove nabavne cijene, odnosno ostvarene prijenosom:
2. stvarnih prava nad nepokretnom imovinom;
3. autorskih prava, prava srodnih autorskom pravu i prava industrijske svojine;
4. udjela u kapitalu pravnih lica, dionica i ostalih vrijednosnih papira, uključujući i investicione fondove.
5. Kapitalnim dobitkom, odnosno gubitkom u smislu ovog zakona, ne smatra se razlika nastala prijenosom prava, udjela ili vrijednosnih papira, kada su stečeni nasljeđem ili poklonom, a na koje je plaćen porez po drugim kantonalnim propisima.
6. U svrhu utvrđivanja kapitalnog dobitka, u smislu ovog zakona, prodajnom cijenom se smatra ugovorena cijena, odnosno tržišna cijena koju utvrđuje nadležni organ ako ocijeni da je ugovorena cijena niža od tržišne. Kod ugovorene, odnosno tržišne cijene uzima se cijena bez PDV-a.
7. Kod prijenosa imovine i imovinskih prava putem razmjene za drugu imovinu i imovinsko pravo, prodajnom cijenom se smatra tržišna cijena imovine i imovinskih prava koje se daje u razmjenu.
8. Prodajnom cijenom investicionih udjela smatra se otkupna cijena investicionog udjela koja se sastoji od neto vrijednosti imovine društva po investicionom udjelu na dan podnošenja zahtjeva člana fonda za otkup investicionih udjela, uvećane za naknadu za kupovinu ukoliko je društvo za upravljanje naplaćuje, saglasno zakonu koji uređuje investicione fondove.

**Član 36.**

## (Utvrđivanje kapitalnog dobitka)

1. U svrhu utvrđivanja kapitalnog dobitka, u smislu ovog zakona, nabavnom cijenom prava, udjela ili vrijednosnih papira, smatra se cijena po kojoj je porezni obveznik stekao pravo, udjel ili vrijednosni papir.
2. Kod vrijednosnih papira koji su stečeni kupovinom, a kojima se trguje na regulisanom tržištu kapitala u skladu sa zakonom kojim se uređuje tržište kapitala, nabavnom cijenom smatra se cijena koju obveznik dokumentuje kao stvarno plaćenu, odnosno, ako to ne učini, najniža zabilježena cijena po kojoj se trgovalo u periodu od godinu dana od dana koji prethodi prodaji tog vrijednosnog papira.
3. Kod vrijednosnih papira i udjela koji su stečeni kupovinom, a kojima se ne trguje na regulisanom tržištu kapitala u skladu sa zakonom kojim se uređuje tržište kapitala, nabavnom cijenom smatra se cijena koju obveznik dokumentuje kao stvarno plaćenu, odnosno, ako to ne učini, njena nominalna vrijednost, a ako je riječ o udjelima ili dionicama bez nominalne vrijednosti, srazmjerni dio neto imovine društva u momentu sticanja.
4. Ako je pravo, udio ili vrijednosni papir obveznik stekao poklonom ili nasljeđem, nabavnom cijenom smatra se cijena po kojoj je poklonodavac, odnosno ostavilac stekao to pravo, udio ili vrijednosni papir, a ako ne može da se utvrdi ta cijena onda njihova tržišna vrijednost u momentu sticanja od strane poklonodavca, odnosno ostavioca, utvrđena od strane Porezne uprave.

**Član 37.**

## (Porezni rashodi)

1. Rashodi koji se priznaju pri obračunu dohotka od imovinskih prava jesu stvarni troškovi koje je obveznik imao pri ostvarivanju i očuvanju prihoda ili procentualno priznati rashodi.
2. Stvarni troškovi iz stava (1) ovog člana jesu troškovi koji se plaćaju za usluge odgovarajućoj autorskoj agenciji, organizaciji za zaštitu muzičkog autorskog prava i privrednim društvima i drugim pravnim licima ovlaštenim za prodaju i naplatu prihoda od autorskih djela.
3. Poreznom obvezniku - vlasniku prava industrijskog vlasništva, posebno se priznaju sljedeći rashodi pri utvrđivanju dohotka i to:
4. takse i troškovi koji se plaćaju za zaštitu patenata, žigova, modela, uzoraka i tehničkih unapređenja, prema dokumentaciji nadležnog organa za njihovu zaštitu;
5. troškovi izrade nacrta i tehničkog opisa patenata, žigova, modela, uzoraka i tehničkih unapređenja, koji su bili sastavni dio prijave kojom se od nadležnog organa traži njihova zaštita, prema potvrdi stručnog lica koje je izradilo te nacrte i tehničke opise i uz mišljenje o realnosti ovih troškova koje izdaje odgovarajuća strukovna organizacija pronalazača;
6. troškovi za izradu prototipa, potrebnog da bi se patent, žig, model, uzorak ili tehničko unapređenje provjerili, pod uslovom da su prijavljeni, odnosno zaštićeni. Ako je prototip izrađen u privrednom društvu, odnosno pravnom licu, potvrdu o troškovima izrade izdaje izrađivač. Ako je prototip izradio pronalazač u vlastitoj režiji, priznaju se stvarni troškovi koje je imao, a mišljenje o realnosti troškova izdaje odgovarajuća strukovna organizacija pronalazača.
7. Poreznom obvezniku - autoru, odnosno nosiocu srodnog prava priznaju se rashodi u skladu sa članom 9. tačka c) i d) ovog zakona i to najviše do 30% ostvarenog prihoda.
8. Rashodi koji se mogu odbiti od prihoda ostvarenih od vremenski ograničenog ustupanja imovinskih prava iznose 30% od prihoda ostvarenog po tom osnovu.
9. Gubici od otuđenja imovine i imovinskih prava mogu se odbiti samo od dohotka od otuđenja imovine i imovinskih prava koji je ostvaren u istom poreznom periodu.

**Član 38.**

## (Procjena dohotka)

Ako prihod iz čl. 32. i 33. ovoga zakona, nije prijavljen ili nije prijavljen u tržišnom iznosu, dohodak će utvrditi Porezna uprava prema tržišnim cijenama u mjestu u kojemu se imovina nalazi, mjestu u kojemu se imovinsko pravo daje na korištenje odnosno u mjestu u kojemu se imovinsko pravo otuđuje, na način utvrđen posebnim propisima.

**Odjeljak D. Dohodak od ulaganja kapitala**

**Član 39.**

## (Predmet oporezivanja)

1. Prihodom od ulaganja kapitala smatraju se:
2. prihodi po osnovu kamata;
3. prihodi po osnovu dividende ili udjela u dobiti;
4. prihodi po osnovu vrijednosnih papira;
5. prihodi ostvareni od isplaćenog kapitala od dobrovoljnog dopunskog osiguranja (životnog, penzionog) ušteđenog od premija na koje korisniku osiguranja nisu obračunati i plaćeni obavezni doprinosi i porez na dohodak.
6. Kamatama iz stava (1) tačka a) ovoga člana smatraju se:
7. kamata na oročenu ili rentnu štednju (uključujući i prinos, nagradu, premiju i svaku drugu naknadu ostvarenu iznad visine uloženih sredstava),
8. kamata po vrijednosnim papirima,
9. kamata po osnovi datih zajmova,
10. kamata kao raspodjele prihoda investicijskog fonda, ako se ne oporezuju kao udio u dobiti na temelju podjele dobiti ili prihoda investicijskog fonda.
11. Prihodom iz stava (1) tačka b) ovoga člana smatra se svaka raspodjela dobiti privrednih društava u bilo kojem obliku, a posebno:
12. primici po osnovi dionica ili udjela u dobiti privrednih društava koje ostvaruju putem prijenosa, dodjele ili kupovine vlastitih dionica ili udjela, a koji se ne smatraju prihodom od nesamostalnog rada u skladu sa odredbama ovog zakona;
13. izuzimanje imovine i korištenje usluga privrednih društava za njihove privatne potrebe (skrivene isplate dobiti) izvršeni tokom poreznog perioda na teret dobiti tekućeg perioda.
14. Prihodom iz stava (1) tačka c) ovoga člana smatra se svaki prinos koji se ostvaruje držanjem vrijednosnog papira i izvedenica vrijednosnih papira.
15. Kod utvrđivanja dohotka od ulaganja kapitala rashodi se ne mogu odbiti.

**Odjeljak E. Ostali dohodak**

**Član 40.**

## (Predmet oporezivanja)

1. Ostalim prihodima iz člana 7. tačka e) ovog zakona, osim prihoda iz člana 8. ovog zakona smatraju se:
2. prihodi sportista i sportskih stručnjaka
3. prihodi od povremenih slobodnih aktivnosti i
4. drugi prihodi.
5. Prihodi sportista i sportskih stručnjaka iz stava (1) tačka a) ovog člana smatraju se prihodi koje ostvare profesionalni sportisti, sportisti amateri, sportski stručnjaci i stručnjaci u sportu od sportske organizacije, odnosno organizacije za obavljanje sportske djelatnosti, sportskih društava i saveza, koja nemaju karakter prihoda od nesamostalnog i samostalnog rada u smislu ovog zakona.
6. Prihodima iz stava (2) ovog člana smatraju se naročito primanja po osnovu:
7. naknade na ime zaključenja ugovora (transfer i dr.);
8. naknade za korištenje lika sportiste koje nemaju karakteristiku autorskog prava;
9. novčane pomoći vrhunskim sportistima sa posebnim zaslugama;
10. stipendije vrhunskim sportistima za sportsko usavršavanje;
11. novčane i druge nagrade;
12. naknade i nagrade za rad sportskim stručnjacima, odnosno stručnjacima u sportu (treneri, sudije, delegati i dr.).
13. Kod utvrđivanja ostalog dohotka po osnovu prihoda iz stava (1) ovog člana rashodi se ne mogu odbiti.

**Član 41.**

## (Prihodi od povremenih slobodnih aktivnosti)

1. Prihodom od povremenih slobodnih aktivnosti iz člana 40. stava (1) tačka b) ovog zakona smatraju se svi prihodi koje fizičko lice ostvari radom, bez zasnivanja radnog odnosa sa poslodavcem, a kojim se bavi kao slobodnim aktivnostima s ciljem ostvarenja dohotka, a da nije samostalni poduzetnik.
2. Slobodnim aktivnostima u smislu stava (1) ovog člana, smatra se nezavisna naučna, umjetnička, književna, konsultantska, istraživačka, kreativna, nastavna ili obrazovna aktivnost, uključujuči aktivnosti revizora, poreznih savjetnika, novinara, samostalnih računovođa, inženjera, arhitekata, geodeta, prevodilaca, dizajnera, organizatora, turističkih vodiča, sudskih vještaka, aktuara, ovlaštenih procjenjivača, trgovačkih putnika, akvizitera, aktivnost članova skupština, nadzornih odbora, upravnih odbora, odbora za reviziju, stečajnih upravitelja, delegata i druge slične aktivnosti.
3. Fizičko lice koje obavlja aktivnosti odnosno djelatnosti iz stava (2) ovog člana, smatra se pojedinac koji pruža profesionalne usluge, uz uslov da vodi aktivnosti povremeno samostalno na osnovu svog znanja i stručnosti, te da za iste nije potrebno odobrenje nadležnog organa.
4. Primanja nerezidenta, po osnovu aktivnosti stava (2) ovog člana smatraju se prihodom od povremenih slobodnih aktivnosti, ukoliko nerezident nema stalno mjesto poslovanja na teritoriji Federacije.

**Član 42.**

## (Drugi prihodi)

1. Drugim prihodima u smislu člana 40. stav (1) tačka c) ovog zakona smatraju se i drugi prihodi koji po svojoj prirodi čine dohodak fizičkog lica, a koji nisu oporezivi po drugom osnovu u skladu sa ovim zakonom, a naročito:
2. prihodi po osnovu zastupanja bilo koje vrste;
3. prihodi po osnovu ugovora zaključenih preko omladinske ili studentske zadruge sa licem do navršenih 26 godina života ako je na školovanju u ustanovama srednjeg, višeg ili visokog obrazovanja;
4. prihodi po osnovu naknada u vezi sa izvršavanjem poslova odbrane, civilne zaštite i zaštite od elementarnih nepogoda u visini i uslovima koji propiše ministar;
5. prihodi po osnovu prikupljanja i prodaje sekundarnih sirovina, uzgajanja i prodaje pečuraka, uzgoja i prodaje pčelinjeg roja (pčela), uzgoja i prodaje puževa, odnosno po osnovu prodaje drugih dobara ostvarenih obavljanjem privremenih ili povremenih poslova;
6. prihodi ostvareni po osnovu dobrovoljne saradnje u humanitarne, zdravstvene, odgojno-obrazovne, kulturne, sportske, naučno-istraživačke, vjerske i druge svrhe, odnosno sarađuju u sindikalnim organizacijama, komorama, političkim strankama, savezima i udruženjima, nevladinim i u drugim neprofitnim organizacijama, pri čemu ne ostvaruju bilo koju drugu naknadu po osnovu te saradnje u visini i uslovima koji propiše ministar;
7. prihodi isplaćeni iznad propisanih iznosa iz člana 8. stav (2) ovog zakona, a da nisu prihodi iz člana 7. stav (1) tačka a), b), c) i d) ovog zakona ili nisu navedeni u članu 8. stav (2) ovog zakona.
8. prihodi koji nisu navedeni u članu 8. stav (1) ovog zakona.
9. Izuzetno od stava (1) ovog člana oporezivim prihodom ne smatra se otpisano potraživanje od fizičkog lica – klijenta banke kada banka otpiše to potraživanje.
10. Primanja nerezidenta po osnovu aktivnosti iz stava (1) ovog člana smatraju se ostalim drugim prihodom ukoliko ih je nerezident ostvario na teritoriji Federacije.

# POSTUPAK UTVRĐIVANJA, PRIJAVE I NAPLATE POREZA

**Odjeljak A. Utvrđivanje poreza na dohodak**

**Član 43.**

## (Utvrđivanje akontacije poreza na dohodak od nesamostalnog rada)

1. Akontacija poreza na dohodak od nesamostalnog rada obračunava se i obustavlja pri svakoj isplati plate i/ili oporezive naknade prema propisima koji se primjenjuju na dan isplate, a uplaćuje se istog dana ili prvog dana po izvršenoj isplati plaće i/ili oporezive naknade.
2. Obračun, obustavu i uplatu akontacije poreza na dohodak od nesamostalnog rada vrši porezni agent, a obveznik poreza na dohodak je zaposlenik odnosno primalac dohotka.
3. Akontacija poreza na dohodak od nesamostalnog rada obračunava se mjesečno na osnovicu poreza na dohodak koju čine svi oporezivi prihodi od nesamostalnog rada koje je zaposlenik odnosno primalac dohotka ostvario kod tog poslodavca odnosno isplatioca u tom mjesecu umanjeni za plaćene rashode iz člana 9. tačka a) ovog zakona i lični odbitak iz člana 45. ovog zakona primjenom stopa iz člana 12. ovog zakona.
4. Strane organizacije koje ne uživaju diplomatski imunitet u Federaciji i zaposlenici u tim organizacijama koje imaju sjedište, odnosno prebivalište u Federaciji, dužni su pri isplati dohotka od nesamostalnog rada zaposlenim licima obračunati porez na dohodak u skladu sa st. (1) do (3) ovog člana i uplatiti ga na propisan račun u roku od pet dana od dana kada je primio dohodak.
5. Porezni obveznik koji je zaposlen u diplomatskom ili konzularnom predstavništvu druge države, u međunarodnoj organizaciji ili u predstavništvu ili organizaciji koja na teritoriji Federacije ima diplomatski imunitet, a kada je obveznik poreza prema ovom zakonu, dužan je sam obračunati akontaciju poreza od nesamostalnog rada u skladu sa st. (1) do (3) ovog člana i uplatiti je na propisani račun u roku od pet dana od dana kada je primio dohodak.
6. Porezni obveznik – rezident Federacije koji dohodak od nesamostalnog rada ostvaruje neposredno iz inostranstva dužan je na taj dohodak sam obračunati akontaciju poreza od nesamostalne djelatnosti na način iz st. (1) do (3) ovog člana i uplatiti je na propisan račun u roku od pet dana od dana kada je primio dohodak.

**Član 44.**

## (Utvrđivanje akontacije poreza na dohodak od samostalnog rada)

1. Akontacija poreza na dohodak od samostalnog rada utvrđuje se u visini godišnjeg iznosa, a na osnovu dohotka od samostalnog rada koji je utvrđen za posljednji porezni period, a plaća se mjesečno u visini od 1/12 godišnjeg iznosa akontacije.
2. Izuzetno od stava (1) ovog člana, akontacija poreza na dohodak od samostalnog rada kod paušalnog oporezivanja utvrđuje se primjenom odredbama čl. 26. i 27. ovog zakona.
3. Akontacija poreza na dohodak od samostalnog rada iz st. (1) i (2) ovog člana plaća se mjesečno i to do 15. u tekućem mjesecu za prethodni mjesec.
4. Porezni obveznik koji prvi put počinje sa obavljanjem samostalne djelatnosti nije dužan podnijeti prijavu za plaćanje akontacije poreza na dohodak za prvu godinu poslovanja.
5. Porezni obveznik može izmijeniti visinu mjesečne akontacije iz stava (1) ovog člana na osnovu validne dokumentacije kojom dokazuje razloge smanjenja, odnosno povećanja prijavljenog iznosa mjesečne akontacije poreza na dohodak. Zahtjev se upućuju nadležnoj organizacionoj jedinici Porezne uprave.
6. Porezna uprava može na osnovu obavljene kontrole ili nadzora, kao i podataka iz obrađenih godišnjih poreznih prijava, ili drugih podataka o poslovanju poreznog obveznika, sa kojima raspolaže, utvrditi novi iznos mjesečne akontacije.

**Član 45.**

## (Lični odbitak)

1. Poreznim obveznicima iz člana 3. stav (1) i stav (2) tačka a) ovog zakona ukupan iznos ostvarenog dohotka umanjuje se za lični odbitak u visini od 8.400,00 KM za porezni period za koji postoji obaveza plaćanja poreza. Ukoliko je porezni period kraći od kalendarske godine, lični odbitak se računa za svaki mjesec u kojem je ostvaren dohodak.
2. Porezni obveznici iz člana 3. stav (1) i stav (2) tačka a) ovog zakona mogu odbiti lični odbitak od ostvarenih prihoda od nesamostalnog i samostalnog rada.
3. Porezni obveznik koristi lični odbitak za period za koji postoji obaveza plaćanja poreza. Period se zaokružuje u korist poreznog obveznika za pune mjesece, a neiskorišteni odbici ne mogu se prenositi u naredni period.
4. Odredbe o ličnom odbitku iz stava (1) ovog člana primjenjuju se za lice koje radi sa punim radnim vremenom.
5. Za lice koje radi sa nepunim radnim vremenom, umanjenje iz stava (4) ovog člana je srazmjerno radnom vremenu tog lica u odnosu na puno radno vrijeme.
6. Ukoliko lice ostvaruje puno radno vrijeme kod dva ili više poslodavaca, ukupni lični odbitak koje vrši svaki poslodavac srazmjerno radnom vremenu ne može preći lični odbitak učinjeno sa punim radnim vremenom.
7. Ukoliko lice ostvaruje nepuno radno vrijeme kod dva ili više poslodavaca, svaki poslodavac vrši umanjenje srazmerno radnom vremenu kod poslodavca u odnosu na puno radno vrijeme, s tim što zbir umanjenja mora biti manji od ličnog odbitka u odnosu na puno radno vrijeme.

**Član 46.**

## (Paušalno utvrđivanje poreza na dohodak)

1. Samostalni poduzetnik koji je stekao pravo paušalnog oporezivanja u skladu sa čl. 26. i 27. ovog zakona, plaća paušal na način propisan ovim zakonom.
2. Samostalnom poduzetniku koji plaća paušal, Porezna uprava može utvrditi akontativno plaćanje poreza na način iz člana 44. stav (1) ovog zakona, ukoliko na osnovu obavljene kontrole ili nadzora, kao i podataka iz obrađenih godišnjih poreznih prijava, ili drugih podataka o poslovanju poreznog obveznika sa kojima raspolaže, utvrdi da ne ispunjava uslove iz čl. 26. i 27. ovog zakona.
3. U slučaju iz stava (2) ovog člana porezni obveznik dužan je preći na utvrđivanje dohotka od samostalnog rada na način propisan odredbama člana 29. ovog zakona.

**Član 47.**

## (Utvrđivanje poreza na dohodak od imovine i imovinskih prava)

1. Porez na dohodak od imovine koji se prema članu 32. ovog zakona ostvaruje iznajmljivanjem pokretne ili nepokretne imovine, obračunava se i plaća pri svakoj isplatio odnosno naplati najamnine odnosno naknade. Ukoliko postoji kontinuitet u ostvarivanju prihoda od iznajmljivanja imovine, porez na dohodak se obračunava i plaća akontativno.
2. Akontativno plaćanje poreza na dohodak iz stava (1) ovog člana utvrđuje se na osnovu godišnjeg poreza za posljednji porezni period, a plaća se mjesečno u visini od 1/12 godišnjeg iznosa akontacije.
3. Porez na dohodak od imovine koji se prema članu 32. ovog zakona ostvaruje otuđenjem imovine, obračunava se i plaća pri svakoj prodaji odnosno naplati.
4. Porez na dohodak od ustupanja imovinskih prava obračunava se i obustavlja pri svakoj isplati/davanju dohotka, a uplaćuje se istog dana ili prvog narednog radnog dana po izvršenoj isplati/davanju.
5. Obračun, obustavu i uplatu poreza na dohodak od iznajmljivanja pokretne ili nepokretne imovine ili otuđenja imovine vrši primalac dohotka.
6. Obračun, obustavu i uplatu poreza na dohodak od ustupanja imovinskih prava, vrši isplatilac dohotka i/ili primalac dohotka, a obveznik poreza na dohodak je fizičko lice primalac dohotka.
7. Porez na dohodak iz st. (1) do (6) ovog člana, koji se ostvaruje obračunava se na osnovice dohotka iz člana 34. ovog zakona primjenom stopa iz člana 12 ovog zakona.
8. Porezni obveznik – rezident Federacije koji je dohodak od imovine i imovinskih prava ostvario neposredno iz inostranstva dužan je na taj dohodak sam obračunati porez na način iz st. (1) do (7) ovog člana i uplatiti je u roku od pet dana od dana kada je primio dohodak.

**Član 48.**

## (Utvrđivanje poreza na dohodak od ulaganja kapitala)

1. Porez na dohodak od ulaganja kapitala obračunava se i plaća pri svakom plaćanju ili naplati prihoda iz člana 39. ovog zakona.
2. Obračun, obustavu i uplatu poreza na dohodak od ulaganja kapitala vrši isplatilac dohotka i/ili primalac dohotka, a obveznik poreza na dohodak je fizičko lice primalac dohotka.
3. Porez na dohodak iz st.(1) i (2) ovog člana obračunava se primjenom stopa iz člana 12 ovog zakona.
4. Porezni obveznik – rezident Federacije koji je dohodak od ulaganja kapitala ostvario neposredno iz inostranstva dužan je na taj dohodak sam obračunati porez na način iz st. (1) do (3) ovog člana i uplatiti ga u roku od pet dana od dana kada je primio dohodak.

**Član 49.**

## (Utvrđivanje poreza na ostali dohodak)

1. Porez na ostali dohodak obračunava se i plaća pri svakom plaćanju ili naplati prihoda iz člana 40. ovog zakona.
2. Obračun, obustavu i uplatu poreza na ostali dohodak vrši isplatilac dohotka i/ili primalac dohotka, a obveznik poreza na dohodak je fizičko lice primalac dohotka.
3. Porez na dohodak iz st.(1) i (2) ovog člana obračunava se primjenom stopa iz člana 12 ovog zakona.
4. Porezni obveznik – rezident Federacije koji je ostali dohodak ostvario neposredno iz inostranstva dužan je na taj dohodak sam obračunati porez na način iz st. (1) do (3) ovog člana i uplatiti ga u roku od pet dana od dana kada je primio dohodak.

**Član 50.**

## (Utvrđivanje poreza na dohodak od nerezidenta)

1. Kod obračuna poreza na dohodak po odbitku na prihode nerezidenta koji su oporezivi prema odredbama ovog zakona, isplatilac prihoda primjenjuje odredbe ugovora o izbjegavanju dvostrukog oporezivanja, pod uslovom da nerezident dokaže status rezidenta države sa kojom je Bosna i Hercegovina zaključila ugovor o izbjegavanju dvostrukog oporezivanja i da je on krajnji korisnik prihoda.
2. Status rezidenta države sa kojom je zaključen ugovor o izbjegavanju dvostrukog oporezivanja u smislu stava (1) ovog člana, nerezident dokazuje kod isplatioca prihoda potvrdom o rezidentnosti ne starijom od godinu dana i Izjavom da je krajnji korisnik.
3. Ukoliko se primjenjuje niža porezna stopa od stopa iz člana 12. ovog zakona, isplatilac je dužan, uz propisani obrazac, priložiti nadležnoj organizacionoj jedinici Porezne uprave Potvrdu o rezidentnosti primaoca prihoda koju je izdao nadležni organ države primaoca, ne starijom od godinu dana, i Izjavu nerezidenta da je on primalac prihoda i stvarni vlasnik, odnosno krajnji korisnik tog prihoda.
4. Ukoliko se porez po odbitku uredno i blagovremeno ne obustavi i/ili ne plati, isplatilac prihoda je dužan platiti porez po odbitku koji duguje nerezident kao da je to njegova porezna obaveza.
5. Ukoliko je Ugovorom o izbjegavanju dvostrukog oporezivanja propisano oporezivanje u državi nerezidenta, isplatilac prihoda je dužan posjedovati u svojoj evidenciji dokumente iz stava (3) ovog člana.

**Odjeljak B. Prijava i uplata poreza na dohodak**

**Član 51.**

## (Prijava poreza na dohodak od nesamostalnog rada)

1. Prijavu poreza na dohodak od nesamostalnog rada vrši porezni agent prilikom isplate/davanja dohotka, a najmanje jednom mjesečno odnosno godišnje.
2. Prijave iz stava (1) ovog člana sadrže evidencije o isplatama/davanjima za svakog poreznog obveznika posebno, sa podacima o obračunatim i uplaćenim doprinosima i poreza na dohodak.
3. Porezni agent je dužan prijavu iz stava (1) ovog člana do 10. u mjesecu za prethodni mjesec, odnosno do kraja februara tekuće za prethodnu godinu, dostaviti Poreznoj upravi prema mjestu svog sjedišta.
4. Porezni agent je dužan voditi evidencije o isplatama po osnovu nesamostalnog rada za svakog poreznog obveznika posebno, sa podacima o obračunatim i uplaćenim doprinosima i porezu na dohodak. Do kraja februara tekuće godine, svom zaposleniku odnosno drugom fizičkom licu, porezni agent je dužan izdati potvrdu o ukupnim isplatama i drugim primanjima, kao i podacima o izvršenim umanjenjima u prethodnom poreznom periodu.
5. Porezni agenti koji imaju više od pet zaposlenih dužni su Poreznoj upravi prijavu iz stava (1) ovog člana dostavljati elektronskim putem.
6. Oblik i sadržaj prijava iz stava (2) ovog člana propisuje Federalni ministar finansija Pravilnikom o primjeni zakona o porezu na dohodak.

**Član 52.**

## (Prijava poreza na dohodak od samostalnog rada)

1. Porezni obveznik odnosno samostalni poduzetnik je dužan nakon isteka poreznog perioda, odnosno do 31. marta tekuće godine za prethodnu godinu podnijeti Godišnju prijavu poreza na dohodak iz člana 56. ovog zakona i porezni bilans nadležnoj organizacionoj jedinici Porezne uprave prema mjestu sjedišta odnosno prebivališta poreznog obveznika.
2. Prijavu poreza na dohodak i porezni bilans dužan je podnijeti i nerezident koji ima stalno mjesto poslovanja na teritoriji Federacije na način propisan stavom (1) ovog člana.
3. Nosilac zajedničke djelatnosti, shodno članu 25. stav (5) ovog zakona, dužan je po isteku poreznog perioda do 31. marta tekuće godine za prethodnu godinu podnijeti Poreznoj upravi prijavu o utvrđenom dohotku od zajedničke djelatnosti.
4. Samostalni poduzetnik koji u toku godine prestane, odnosno prekine obavljanje samostalne djelatnosti, dužan je da podnese Godišnju prijavu poreza na dohodak iz člana 56. ovog zakona i porezni bilans u roku od 30 dana od dana prestanka, odnosno prekida obavljanja djelatnosti.
5. Samostalni poduzetnik koji u toku godine, po rješenju Porezne uprave pređe na paušalno oporezivanje, dužan je da podnese Godišnju prijavu poreza na dohodak iz člana 56. ovog zakona i porezni bilans u roku od 30 dana od dana prelaska na paušalno oporezivanje.
6. Oblik i sadržaj poreznog bilansa iz stava (1) ovog člana propisuje Federalni ministar finansija Pravilnikom o primjeni zakona o porezu na dohodak.

**Član 53.**

## (Prijava poreza na dohodak od imovine i imovinskih prava, od ulaganja kapitala i ostali dohodak)

1. Prijavu poreza na dohodak od imovine i imovinskih prava, od ulaganja kapitala i ostali dohodak vrši isplatilac odnosno primalac dohotka prilikom isplate/davanja odnosno primanja dohotka, istog dana ili prvog narednog radnog dana po izvršenoj isplati/davanju odnosno primanju dohotka.
2. Prijava iz stava (1) ovog člana sadrži podatke o isplatiocu i primaocu prihoda i obračunatom i uplaćenom porezu na dohodak.
3. Porezni obveznik – rezident Federacije dužan je podnijeti Godišnju prijavu poreza na dohodak iz člana 56. ovog zakona, ukoliko je dohodak ostvario neposredno iz inostranstva.

**Član 54.**

## (Porezna prijava)

Oblik i sadržaj poreznih prijava iz čl. 51., 52. i 53. ovog zakona propisuje Federalni ministar finansija Pravilnikom o primjeni zakona o porezu na dohodak.

**Član 55.**

## (Mjesto plaćanja)

1. Porez na dohodak koji ostvare rezidenti Federacije, a koji je utvrđen u skladu s odredbama ovog zakona, plaća se prema mjestu prebivališta ili boravišta poreznog obveznika.
2. Porez na dohodak koji ostvare lica iz člana 3. stav (2) ovog zakona, a koji je utvrđen u skladu s odredbama ovog zakona, plaća se prema mjestu gdje se nalazi sjedište poslodavca, odnosno isplatilac dohotka.
3. Izuzetno od st. (1) i (2) ovog člana, na dohodak koji ostvare rezidenti Federacije i lica iz člana 3. stav (2) ovog zakona, porez se plaća:
4. kod dohotka od samostalnog rada prema mjestu registracije djelatnosti,
5. kod dohotka od imovine prema mjestu gdje se nepokretna imovina nalazi, a za pokretnu imovinu prema mjestu registracije djelatnosti odnosno prebivalištu obveznika,

**Odjeljak C. Godišnja prijava poreza na dohodak**

**Član 56.**

## (Obveznik godišnje prijave poreza na dohodak)

1. Porez na dohodak, za koji je propisana obaveza podnošenja Godišnje prijave poreza na dohodak, porezni obveznik obračunava po isteku poreznog perioda.
2. Porezni obveznik nije dužan podnijeti Godišnju prijavu poreza na dohodak ako su kumulativno ispunjeni sljedeći uslovi:
3. u poreznom periodu ostvaren je dohodak od nesamostalnog rada samo kod jednog poreznog agenta,
4. u jednom poreznom periodu nije ostvario dohotke iz više izvora,
5. ako je porezni agent na sve dohotke koje mu je isplatio u tom poreznom periodu obračunao, obustavio i uplatio porez na dohodak.
6. Porezni obveznik dužan je sačiniti Godišnju prijavu poreza na dohodak, osim obveznika iz stava (2) ovog člana, ukoliko ostvaruje:
7. dohodak iz više izvora prihoda utvrđenih u članu 7. ovog zakona,
8. dohodak na osnovu nesamostalnog rada ostvaren kod dva ili više poslodavaca odnosno isplatioca,
9. dohodak direktno iz inostranstva (bez posredovanja rezidentnog poslodavca),
10. dohodak od pravnog lica iz Republike Srpske ili Brčko Distrikta,
11. dohodak za koji je, prema ovom zakonu, propisana obaveza podnošenja Godišnje prijave poreza na dohodak ili kada Porezna uprava zatraži od poreznog obveznika da naknadno plati porez na osnovu prihoda iz člana 7. ovog zakona.
12. Rezidentu koji dohodak ostvari u inostranstvu ili u Republici Srpskoj ili Brčko Distriktu porez na dohodak utvrdit će se na osnovu odredbi ovog zakona uz priznavanje plaćenog poreza po odbitku i akontacija poreza na dohodak plaćenih u inostranstvu ili u Republici Srpskoj ili Brčko Distriktu.
13. Kod utvrđivanja poreza na dohodak u jednom poreznom periodu, a u cilju izbjegavanja dvostrukog oporezivanja, prednost pred odredbama ovog zakona imaju odredbe ratificiranih međunarodnih ugovora ili sporazuma (konvencija) o izbjegavanju dvostrukog oporezivanja.

**Član 57.**

## (Godišnja prijava poreza na dohodak)

1. Porezni obveznik koji ima obavezu podnošenja Godišnje prijave poreza na dohodak dužan je nakon isteka poreznog perioda, odnosno do 31. marta tekuće godine za proteklu godinu istu dostaviti nadležnoj jedinici Porezne uprave prema mjestu plaćanja utvrđenom u članu 55. ovog zakona.
2. Godišnja prijava poreza na dohodak sadrži podatke o poreznom obvezniku, dohotku i obračunatom i uplaćenom porezu na dohodak.
3. Oblik i sadržaj Godišnje prijave poreza na dohodak iz stava (2) ovog člana propisuje Federalni ministar finansija Pravilnikom o primjeni zakona o porezu na dohodak.
4. Porezna uprava ima ovlaštenje da procijeni dohodak poreznog obveznika i utvrdi njegovu poreznu obavezu, odnosno podnese poreznu prijavu u ime poreznog obveznika u slučaju kada porezni obveznik sam to nije učinio u zakonom propisanom roku.
5. Samostalni poduzetnik i nosilac zajedničke djelatnosti, shodno članu 25. stav (5) ovog zakona, dužan je po isteku poreznog perioda do kraja marta tekuće godine za proteklu godinu Poreznoj upravi, pored Godišnje prijave poreza na dohodak podnijeti i porezni bilans o utvrđenom dohotku.
6. Nerezident koji ima stalno mjesto poslovanja podnosi Godišnju prijavu poreza na dohodak nadležnoj organizacionoj jedinici Porezne uprave koja je mjesno nadležna prema sjedištu isplatioca prihoda ili većeg dijela njegove imovine, odnosno prema mjestu u kojem je pretežno obavljao djelatnost ili mjestu u kojemu su se koristila imovinska prava od kojih je ostvario dohodak.

**Član 58.**

## (Utvrđivanje godišnjeg poreza na dohodak)

1. Porezni obveznik kojem je propisana obaveza podnošenja Godišnje prijave poreza na dohodak, utvrđuje godišnji iznos poreza na dohodak po isteku poreznog perioda, koji se utvrđuje na osnovice svih dohodaka po ovom zakonu, primjenom stopa iz člana 12. ovog zakona. Iz Godišnje prijave poreza na dohodak isključuje se dohodak za koji je utvrđeno, po ovom zakonu, da predstavlja konačnu poreznu obavezu.
2. Poreznom obvezniku umanjit će se godišnja obaveza poreza na dohodak za 10% ličnog odbitka iz člana 45. ovog zakona na ime uplata u dobrovoljni penzioni fond koje izvrši u poreznom periodu.
3. Poslodavac i isplatitelj dohotka od nesamostalnog rada obavezan je za sve zaposlenike i druga fizička lica koji su kod njega ostvarivali dohodak u cijelom poreznom periodu izvršiti godišnji obračun poreza na dohodak od nesamostalnog rada.
4. Na način iz stava (2) ovog člana obavezan je postupiti i porezni agent ako je zaposlenik i drugo fizičko lice ostvarilo prihode u toku poreznog perioda a koristilo pravo na porodiljski ili roditeljski dopust, bolovanje iznad 42 dana ili drugi dopust za koji se prema posebnim propisima isplaćuje naknada ili plaća na teret sredstava obaveznih osiguranja, osim ako je to pravo koristila svih 12 mjeseci poreznog perioda.
5. Porezni obveznici koji su dužni podnijeti Godišnju prijavu poreza na dohodak, a istu ne podnesu ili ako su podaci iz prijave netačni ili nepotpuni, porez na dohodak utvrđuje se procjenom. Ako porezni obveznik u Godišnjoj prijavi poreza na dohodak nije iskazao dohodak za koji Porezna uprava nije imala saznanja, a koji je bio obavezan iskazati u skladu sa ovim zakonom, Porezna uprava će po službenoj dužnosti bez vremenskog ograničenja pokrenuti obnovu postupka, na osnovu novih saznanja i utvrdi dohodak koji je porezni obveznik bio obavezan iskazati.
6. Poreznom obvezniku koji ostvari dohodak iz inostranstva, odnosno izvan Federacije, porez na dohodak utvrdit će se na osnovu odredbi ovog zakona i člana 14. zakona uz priznavanje plaćenog poreza na dohodak u inostranstvu odnosno izvan Federacije.
7. Godišnji iznos poreza na dohodak se umanjuje za iznose plaćene akontacije poreza na dohodak iz ovoga zakona te utvrđuje razlika za uplatu ili povrat poreza. Godišnja prijava dohotka smatra se konačnom poreznom obvezom.

**Član 59.**

## (Uplata godišnjeg poreza na dohodak)

1. Porezni obveznik dužan je u roku propisanom za podnošenje porezne prijave u cijelosti izmiriti obaveze na osnovu poreza na dohodak za prethodni porezni period, a najkasnije u roku od pet dana od podnošenja Godišnje prijave poreza na dohodak.
2. Uplate akontacija poreza na dohodak koje su izvršene u ime poreznog obveznika ili ih je sam porezni obveznik uplatio u toku godine, umanjuju iznos godišnjeg poreza na dohodak iskazanog u prijavi.
3. Ukoliko je porezni obveznik u toku jednog poreznog perioda na ime akontacije poreza na dohodak uplatio iznos koji je veći od iznosa godišnjeg poreza iskazanog u prijavi, više uplaćeni iznos Porezna uprava usmjerit će za plaćanje dospjelih poreza po drugim osnovama. Ukoliko iznos preplate prelazi iznos dugovanja na osnovu dospjelih plaćanja poreznih obaveza, obveznik se može izjasniti da li preplaćenim iznosom želi izmiriti buduće obaveze ili želi da se izvrši povrat preplaćenog iznosa. Povrat preplaćenog iznosa izvršit će se u roku od 90 radnih dana od dana isteka roka za podnošenje prijave.
4. Pravo na povrat pretplaćenog poreza na dohodak utvrđuje Porezna uprava donošenjem rješenja o povratu poreza, a povrat iznosa utvrđenog ovim rješenjem, na tekući račun poreznog obveznika, u roku iz stava (3) ovog člana, vrši kantonalno ministarstvo finansija na čijem području se nalazi prebivalište poreznog obveznika.

**Član 60.**

## (Način oporezivanja)

1. Porez na dohodak po odbitku od svakog pojedinačnog dohotka utvrđuje i plaća porezni agent:
2. na dohodak ostvaren iz prihoda u skladu sa članom 17. ovog zakona, izuzev kod poreznog obveznika iz člana 43. st. (5) i (6) ovog zakona koji porez na dohodak plaća u skladu sa članom 11. tačka c) ovog zakona,
3. na dohodak ostvaren iz prihoda u skladu sa čl. 32., 33., 39. i 40. ovog zakona,
4. Porez na dohodak po rješenju Porezne uprave plaća samostalni poduzetnik iz člana 26. ovog zakona.
5. Porez na dohodak u skladu sa članom 11. tačka c) ovog zakona, plaća porezni obveznik na dohodak ostvaren iz prihoda iz čl. 19., 32., 33., 39. i 40. ovog zakona, ukoliko rezidentni porezni agent ne vrši isplatu/davanje, te nema obavezu da obračuna i plati porez po odbitku.

# IZVJEŠTAVANJE I PROCEDURE

**Odjeljak A. Izvještavanje i prikupljanje podataka**

**Član 61.**

## (Dostavljanje podataka od poreznih obveznika)

1. Porezni obveznici koji počinju obavljati samostalnu djelatnost iz člana 19. ovog zakona, kao i oni koji počinju ostvarivati dohodak neposredno iz inostranstva, te oni koji počinju davati u zakup i iznajmljivati pokretnu i nepokretnu imovinu, dužni su nadležnoj organizacionoj jedinici Porezne uprave prijaviti početak obavljanja djelatnosti davanja u zakup i iznajmljivanja, kao i ostvarivanja dohotka u roku od osam dana od dana početka obavljanja djelatnosti, odnosno od dana ostvarivanja dohotka.
2. Porezni obveznik koji u toku godine izvrši prijenos prava po osnovu kojeg može nastati kapitalni dobitak ili gubitak u skladu sa ovim zakonom dužan je da podnese poreznu prijavu najkasnije u roku od 30 dana od:
3. dana zaključenja ugovora o prijenosu stvarnih prava na nepokretnostima, ugovora o prijenosu autorskih prava, prava srodnih autorskom pravu i prava industrijske svojine, kao i udjela u kapitalu pravnih lica;
4. isteka svakog kalendarskog polugodišta u kojem je izvršen prijenos vrijednosnih papira.

**Član 62.**

## (Dostavljanje podataka od nadležnih organa)

Nadležni organi i uprave koji su ovlašteni za izdavanje odobrenja za obavljanje samostalne djelatnosti, kao i rješenja o privremenoj obustavi, zabrani ili prestanku obavljanja djelatnosti, dužni su o tome obavijestiti Poreznu upravu dostavom jednog primjerka odobrenja, odnosno rješenja.

**Član 63.**

## (Dostavljanje podataka od drugih lica)

1. Fizička i pravna lica dužna su Poreznoj upravi na njen zahtjev dostaviti podatke o isporučenoj robi, o uslugama, kao i podatke o isplaćenim plaćama i drugim prihodima, s ciljem utvrđivanja ili kontrole prijavljenog prihoda odnosno dohotka za određeni porezni period.
2. Banke i druge finansijske institucije koje su ovlaštene za obavljanje platnog prometa dužne su Poreznoj upravi na njen zahtjev dostaviti podatke o prometu putem računa obveznika poreza na dohodak, podatke o kamatama, kao i druge podatke koji su povezani sa računom ili prometom lica.
3. Fizička i pravna lica i institucije iz st. (1) i (2) ovog člana dužna su Poreznoj upravi omogućiti uvid i u poslovne knjige i evidencije s ciljem utvrđivanja i prikupljanja podataka potrebnih za utvrđivanje poreza na dohodak.
4. Fizička i pravna lica i institucije iz st. (1) i (2) ovog člana dužne su Poreznoj upravi u propisanom roku na propisanom obrascu dostavljati i podatke o isplaćenim propisanim prihodima na koje se ne plaća porez na dohodak i o drugim propisanim prihodima koji se u smislu ovoga zakona ne podliježu porezu.
5. Organizator tržišta kapitala u smislu zakona kojim se uređuje tržište kapitala dužan je da u roku od 30 dana od isteka svakog kalendarskog polugodišta Poreznoj upravi u elektronskom obliku dostavi izvještaj o prijenosu vrijednosnih papira izvršenom u tom polugodištu.
6. Banke su dužne da u roku od 30 dana od isteka kalendarskog polugodišta Poreznoj upravi u elektronskom obliku dostavi izvještaj o svim ostvarenim kamatama na štednju koje je obračunala i uplatila depozitarima, te izvještaje o prijenosu vrijednosnih papira kod skrbničkih poslova, u tom polugodištu.

**Član 64.**

## (Obaveza isplate na račun)

Isplate prihoda koji se smatraju dohotkom te isplate izuzetih prihoda vršit će se na račun poreznog obveznika otvoren kod banke, a izuzetno i u gotovom novcu prema propisima koji uređuju uslove i način plaćanja gotovim novcem.

**Odjeljak B. Proceduralne odredbe**

**Član 65.**

## (Ostali postupci)

Na postupke naplate i povrata poreza na dohodak, obračun i uplata zatezne kamate, izdavanje rješenja, žalbeni postupak i prekršajni postupak primjenjivat će se odredbe propisa koje uređuju pomenute oblasti.

**Član 66.**

### **(Zabrana isplate)**

Fizičko lice ne može vršiti isplate iz dohotka, davati pozajmice ili vršiti prijenos imovine na druga lica, ukoliko na dan isplate ima neizmirenih obaveza po osnovu direktnih poreza i/ili doprinosa ili obaveza prema zaposlenicima.

# KAZNENE ODREDBE

**Član 67.**

## (Prekršaji poreznog agenta)

1. Isplatioci prihoda odnosno porezni obveznici koji, činjenjem ili nečinjenjem, naprave prekršaj u vezi sa odredbama ovog zakona, podliježu novčanoj kazni za prekršaje.
2. Novčanom kaznom od 5.000,00 KM do 70.000,00 KM kaznit će se za prekršaj porezni agent – pravno lice ako:
3. za svoje zaposlene i fizička lica bez zasnivanja radnog odnosa ne izvrši obračun poreza na dohodak od nesamostalnog rada (član 43. ovog zakona);
4. ne izvrši prijavu obračunatog poreza na dohodak na propisani način (čl. 51. do 55. ovog zakona);
5. ne vrši isplati zaposlenim, građanima, trećim licima na račun kod banke odnosno suprotno načinu isplate koje se obveznicima poreza na dohodak mogu izvršiti na ostale račune u gotovom novcu (član 64. ovog zakona);
6. ne dostavljaju izvještaj o obračunatom i uplaćenom porezu na dohodak poreznim obveznicima (član 51. stav (4) ovog zakona);
7. u propisanom roku ne uplati ili uplati manju akontaciju poreza na dohodak (član 43. stav (1), član 47. stav (1), član 48. stav (1) i član 49. stav (1) ovog zakona) .
8. Za prekršaj iz stava (2) ovog člana, kaznit će se i odgovorno lice kod pravnog lica novčanom kaznom u iznosu od 3.000,00 KM do 20.000,00 KM.
9. Za prekršaj iz stava (2) ovog člana, kaznit će se i fizičko lice – samostalni poduzetnik novčanom kaznom u iznosu od 2.000,00 KM do 20.000,00 KM.
10. Novčane kazne propisane st. (2), (3) i (4) ovog člana povećavaju se za 50% u slučajevima kada je isplatilac prihoda odnosno porezni obveznik ponovno ili više puta počinio prekršaj iz stava (2) ovog člana, ali ne preko maksimalnih iznosa propisanih posebnim propisima.

**Član 68.**

## (Prekršaji poreznog obveznika)

1. Novčanom kaznom od 3.000,00 KM do 10.000,00 KM kaznit će se za prekršaj porezni obveznik ako:
2. ne izvrši Godišnju prijavu poreza na dohodak, obračun i uplatu poreza na dohodak (član 56. ovog zakona)
3. u propisanom roku ne prijavi početak obavljanja djelatnosti, iznajmljivanja i/ili ostvarivanja dohotka (član 61. ovog zakona)
4. u propisanom roku ne uplati ili uplati manju akontaciju poreza na dohodak.
5. Za prekršaj iz stava (1) ovog člana, kaznit će se i fizičko lice – samostalni poduzetnik novčanom kaznom u iznosu od 2.000,00 KM do 10.000,00 KM.
6. Novčane kazne propisane st. (1) i (2) ovog člana povećavaju se za 50% u slučajevima kada je porezni obveznik ponovno ili više puta počinio prekršaj iz stava (1) ovog člana, ali ne preko maksimalnih iznosa propisanih posebnim propisima.

# PRIJELAZNE I ZAVRŠNE ODREDBE

**Član 69.**

## (Prelazne odredbe)

Porezne obaveze koje su nastale do dana stupanja na snagu ovog zakona izvršit će se u skladu sa propisima koji su bili na snazi u momentu nastanka porezne obaveze.

**Član 70.**

## (Podzakonski akti)

Federalni ministar finansija će u roku od 180 dana od dana stupanja na snagu ovog zakona donijeti Pravilnik o primjeni zakona o porezu na dohodak, kojim će se detaljnije urediti oporezivi i neoporezivi prihodi, te propisati način utvrđivanja oporezivog dohotka, principi utvrđivanja dohotka, postupak utvrđivanja poreza na dohodak, način uračunavanja poreznog kredita, oblik i sadržaj prijava, izvještaja i drugih evidencija, oblik, sadržaj i način vođenja poslovnih knjiga i evidencija, način vršenja godišnjeg obračuna poreza na dohodak, te sačinjavanja i podnošenja godišnje prijave, pravila i način isplate dohotka u gotovom novcu, i druga pitanja od značaja za oporezivanje.

**Član 71.**

## (Prestanak važenja)

Danom početka primjene ovog zakona prestaje da važi Zakon o porezu na dohodak ("Službene novine Federacije BiH", br. 10/08, 9/10, 44/11, 7/13 i 65/13).

**Član 72.**

## (Stupanje na snagu)

Ovaj zakon stupa na snagu osmog dana od dana objavljivanja u "Službenim novinama Federacije BiH", a primjenjivat će se od 1.1.2018. godine.

**O B R A Z L O Ž E NJ E**

# Ustavni osnov

Ustavni osnov za donošenje ovog zakona sadržan je u članu III.1. tačka c), koji je izmijenjen Amandmanima VIII, LXXXIX i CVI, i člana IV.A.20.(1) j) Ustava Federacije Bosne i Hercegovine, prema kojima je u isključivoj nadležnosti Federacije donošenje propisa o finansijama i finansijskim institucijama Federacije i fiskalna politika Federacije, a Parlament Federacije, uz ostala ovlaštenja predviđena Ustavom, odgovoran je za donošenje zakona kojima se razrezuje porez ili na drugi način osigurava potrebno finansiranje.

# Pitanja koja se rješavaju zakonom

Svrha zakona jeste osigurati javni prihod za budžete kantona, kroz namet poreza na dohodak fizičkim licima rezidentima Federacije i nerezidentima koji ostvaruju dohodak na teritoriji Federacije. Pitanja koja se rješavaju u samom Zakonu jesu određivanje svih izvora prihoda i rashoda u svrhu utvrđivanja oporezivog dohotka, uređivanje lica koja su obavezna plaćati poreza na dohodak, kao i samu metodologiju obračuna, prijave i plaćanja poreza na dohodak.

Reformska agenda za Bosnu i Hercegovinu za period 2015 -2018. godina je usko povezana s ciljevima novog pristupa EU ekonomskom upravljanju na Zapadnom Balkanu i u skladu je s programom ekonomskih reformi, kao temeljnim elementom koji treba da potakne sveobuhvatne strukturalne reforme da bi se održala makroekonomska stabilnost i pospješio rast i konkurentnost. Fokus Reformske agende je na osiguranje srednjoročne fiskalne održivosti, kroz znatno smanjenje opterećenja na rad i investicija. Pored toga, paralelno se mora utjecati na smanjenje sive ekonomije koja se reflektuje kroz visok stepen rada na crno i unapređenje rada poreznih administracija. Težnja ka povećanju javnih prihoda dugoročno se može postići povećanjem zaposlenosti, proširenjem porezne baze i širem obuhvatu poreznih obveznika. Cilj je osigurati srednjoročnu fiskalnu održivost, kroz znatno smanjenje opterećenja na rad, jer fiskalno opterećenje rada (koje većim dijelom čine doprinosi za socijalno osiguranje, a manjim djelom porez na dohodak) distorzivno djeluju na ponudu i tražnju.

Shodno ciljevima i fokusom reformske agende, ovim zakonom se smanjuje porez na niska primanja što ima direktnu implikaciju na smanjenje opterećenja na rad. Pored toga, proširuje se osnovica dohotka za do sada neoporezive naknade i prihode koji su predstavljali jedan od izvora prihoda za finansiranje rada na crno, što direktno ima implikacije na smanjenje sive zone upošljavanja. Neposredan utjecaj proširene osnovice dohotka ima za cilj da namiri smanjenje prihoda na ime doprinosa u vanbudžetske fondove uslijed smanjenje ukupne stope doprinosa.

Koncept i osnovna načela na kojima počiva zakon usklađivani sa smjernicama i fokusom fiskalne politike prema reformskoj agendi, te je kompatibilan sa ostalim propisima.

# Razlozi za donošenje zakona

U okviru sveobuhvatne reforme poreznog sistema u Bosni i Hercegovini 2008. godine u Federaciji donesen je Zakon o porezu na dohodak koji je objavljen u „Službenim novinama Federacije BiH“, broj: 10/08 i stupio na snagu 13. marta 2008. godine, a njegova primjena počela je 01. januara 2009. godine. Određene izmjene i dopune ovog Zakona donesene su u 2010. godini, koje su objavljene u „Službenim novinama FBiH“, broj: 9/10, a koje su stupile na snagu 06. marta 2010. godine, zatim one koje su donesene u 2011. godini, koje su objavljene u „Službenim novinama FBiH“, broj: 44/11, a koje su stupile na snagu 28. jula 2011. godine, te one koje su donesene u 2013. godini, koje su objavljene u „Službenim novinama FBiH“, broj: 7/13, koje su stupile na snagu 02. februara 2013. godine i one koje su objavljene u „Službenim novinama FBiH“, broj: 65/13, a koje su stupile na snagu 24. augusta 2013. godine.

Zakonom o porezu na dohodak („Službene novine Federacije BiH“, br. 10/08, 9/10, 44/11, 7/13 i 65/13) uređuje se postupak i način oporezivanja dohotka koji ostvare lica u i izvan Federacije, odnosno Bosne i Hercegovine, kao i oporezivanje dohotka nerezidentnih lica. Navedenim zakonom, koji je bio dio sveobuhvatne reforme poreznog sistema Bosne i Hercegovine, uveden je novi (sintetički, integralni) sistem oporezivanja svih vrsta prihoda fizičkih lica iz više izvora na jedinstven način (po jednom zakonu) na cijeloj teritoriji Federacije.

Zbog složenog i kompleksnog načina oporezivanja prihoda fizičkih lica, u prvim godinama primjene ovog zakona nije bilo moguće postići veće fiskalne efekte niti odgovarajuću poreznu disciplinu poreznih obveznika. Stoga, već od početka primjene ovog zakona veći broj poslodavaca i drugih isplatilaca oporezivih prihoda, a posebno samih obveznika poreza, nije bilo dovoljno upoznato sa svojim pravima i obavezama u vezi s prikupljanjem i dostavljanjem potrebnih podataka Poreznoj upravi, niti je educiran na odgovarajući način kako bi te obaveze pravilno i na vrijeme mogao izvršiti. Kako bi se ovi postupci pojednostavili i uočeni nedostaci otklonili, tokom proteklih godina tj. u periodu od 2009. do 2013. godine, izvršene su određene izmjene i dopune Zakona o porezu na dohodak i Pravilnika o primjeni Zakona o porezu na dohodak.

Dosadašnja primjena Zakona pokazala je da su osnovni principi ovog zakona dobro postavljeni i da u datim okolnostima omogućavaju dosta objektivno oporezivanje prihoda koje ostvaruju fizička lica u Federaciji. Međutim, u samoj primjeni Zakon je iskazao niz slabosti koja se najviše ogleda u uskoj i fleksibilnoj poreznoj osnovici dohotka te nedorečenosti pravne norme, kao i negativnih posljedica uočenih u dosadašnjoj primjeni zakona.

Nedorečenost pravne norme je posebno utjecala na formiranje porezne baze kako sa aspekta obuhvata oporezivih prihoda, poreznih obveznika tako i sa aspekta odredbi koje formiraju osnovicu dohotka, što je imalo implikacije na smanjeno prikupljanje javnog prihoda. Trenutna osnovica dohotka je više nego fleksibilna i uska te omogućava poreznu evaziju. Porezna evazija je potpomognuta i izuzimanje određenih prihoda od obaveze plaćanja poreza na dohodak, te njihovo neograničavane, kao i oporezivanje odnosno neoporezivanje određene kategorije poreznih obveznika ili dohotka, kao i neadekvatnom kaznenom politikom odnosno odsustvo iste.

Ovim zakonom vrši se proširenje obuhvata poreznih obveznika na način da se uvodi potpuni princip svjetskog dohotka kroz kategorije neograničenog i ograničenog poreznog obveznika, te se na taj način zakon potpuno usklađuje sa propisima koji se primjenjuju u zemljama Europske unije. Potpuno usklađivanje sa principom svjetskog dohotka je neophodno uslijed slobode kretanja uposlenika, kao jednog od glavnih stubova na kojima se zasnivaju i izvori EU acquis relevantni za ovu materiju. Međutim, putem instrumenta poreznog kredita izbjegava se dvostruko oporezivanje za dohodak ostvaren od strane rezidenata Federacije na teritoriji Republike Srpske i Brčko Distrikta Bosne i Hercegovine, na način da se prizna tako plaćeni porez. Instrument poreznog kredita primjenjuje se i za plaćeni porez na dohodak u inostranstvu u skladu sa Ugovorima o izbjegavanju dvostrukog oporezivanja potpisanim ili ratificiranim između Bosne i Hercegovine i druge države. Pored toga, ovim zakonom se proširuju izvori prihoda koji se uključuju u osnovicu dohotka s ciljem suzbijanja sive ekonomije, a među kojima značajno mjesto zauzimaju neoporezivi prihodi te sama isplata iz dobiti odnosno dividenda kao izvori sredstava za finansiranje rada na crno. Pored toga proširenje osnovice dohotka vrši se i sužavanjem izuzetih prihoda koji se ostvaruju iz budžeta svih nivoa vlasti ili vanbudžetskih fondova, kao i ograničavanja visine ovih izuzetih prihoda.

S ciljem zaštite dohotka iz osnove radnog odnosa, a koji su u iznosi ispod 700,00KM na mjesečnom nivou, uvodi se lični odbitak koji će se odraziti kao nulta stopa poreza na dohodak na primanja do 700,00KM. Na ovaj način uposlenici sa primanjima do 700,00KM oslobođeni su plaćanja poreza na dohodak. Porezno opterećenje sa niskih primanja, preneseno je na dohodak u većim iznosima primjenom progresivnih stopa poreza na dohodak. Proširenje osnovice dohotka i broja poreznih obveznika je potrebno da bi se smanjili obavezni doprinosi bez ugrožavanja vanbudžetskih fondova, što se može implicirati kroz onemogućavanje isplate penzija i rada zdravstvenih ustanova. Kroz zakon se proteže metodologija koja također pruža podršku borbi protiv porezne evazije, kao i za unapređenje rasta. Predložena metodologija obračuna poreza na dohodak nije puno odstupila u odnosu na Zakon o porezu na dohodak („Službene novine Federacije BiH“, br. 10/08, 9/10, 44/11, 7/13 i 65/13).

Kod dohotka od samostalnog rada odnosno oporezivanje samostalnih poduzetnika koji dohodak ostvaruju kroz osnovnu, dodatnu ili dopunsku djelatnost vrši se usklađivanje porezno priznatih rashoda sa Zakonom o porezu na dobit (”Službene novine Federacije BiH”, broj: 15/16). Pored toga, omogućava se olakšano oporezivanje samostalnih poduzetnika kroz paušalno oporezivanje, na način da gdje postoje otežane okolnosti praćenja prometa kao što je taxi prijevoz ili prodaja na štandovima ili kioscima, gdje ne postoji obaveza vođenja prometa putem fiskalnog uređaja prema Zakonu o fiskalnim sistemima („Službene novine Federacije BiH“, broj: 81/09) se uvodi fiksni iznos poreza na dohodak na mjesečnom nivou. U ovom dijelu je uspostavljena uska veza i sa sistemom poreza na dodanu vrijednost – PDV.

Pored toga, uvodi se i oporezivanje dohotka od ulaganje kapitala odnosno dividende ili raspodjele dobiti samo ukoliko se izvrši isplata iste prema vlasnicima kapitala – fizičkim licima, odnosno samo u momentu kad dividenda postaje dohodak. Ukoliko se dividenda ne isplaćuje onda se ne oporezuje. Isti je princip i kod oporezivanje kamate na štednju i to samo oročenu, a ne i kamatu na tekuće račune.

Oporezivanje dohotka od imovine se zadržava na nivou postojećeg Zakona o porezu na dohodak („Službene novine Federacije BiH“, br. 10/08, 9/10, 44/11, 7/13 i 65/13) iz razloga što postoje propisi o oporezivanju posjedovanja imovine na kantonalnom nivou, a ovim zakonom se oporezuje dohodak samo ostvaren korištenjem ili upotrebom te imovine kao što je iznajmljivanje. Međutim, ovaj dohodak se proširuje oporezivanjem dohotka od imovinskih prava ostvarenog otuđenjem, odnosno prodajom, ustupanjem, zamjenom, nasljeđem ili drugim prijenosom uz ili bez naknade, autorskih prava i drugih srodnih prava, prava industrijskog vlasništva, patenata, licenci, franšiza, vrijednosnih papira i ostale imovine koja se sastoji samo od prava. Oporezivanje ovog dohotka je međunarodna praksa te je kao takva i prihvaćena i ugrađena u ovaj zakon kroz jasno definiranje osnovice dohotka kroz definiranje kapitalne dobiti i gubitka, te se osnovica formira kao ostvarena razlika.

Na kraju se u poreznu osnovicu uključuju i ostali dohoci ostvareni od strane rezidenata Federacije kao što su prihodi sportista i sportskih stručnjaka, prihodi od povremenih slobodnih zanimanja i ostali prihodi koji nisu jasno obuhvaćeni kroz ukupni svjetski dohodak. U ovu kategoriju dohotka uključuje se i oporezivanje dohotka ostvarenog samozapošljavanjem odnosno tzv. freelancer koji se uslijed razvoja informacione tehnologije intenzivno razvija na teritoriji Federacije.

U ovom Zakonu propisuju se kaznene odredbe za povrede odredbi kojim se poreznim fizičkim licima – poreznim obveznicima i obveznicima obračunavanja i plaćanja poreza na dohodak (poslodavcima i isplatiocima prihoda koji podliježu plaćanju poreza na dohodak) utvrđuju određene obaveze koje su dužni u određenim rokovima izvršiti (obračun, uplata, dostava poreznih prijava, izvještaja i dr. radnje). Utvrđuju se visine kazni u rasponu od minimalnog do maksimalnog iznosa i to posebno za fizička, a posebno za pravna lica. Odredbe koje se tiču kaznene politike su pooštrene s ciljem prevencije nepoštivanja propisa. U zakon su ugrađeni i mehanizmi kontrole i prevencije djelovanja u djelu sive ekonomije i rada na crno, putem obaveze izvještavanja Porezne uprave. Novim zakonom nastoji se proširiti i zaštiti porezna osnovica dohotka, te reducirati izbjegavanje porezne obaveze i evazije kroz definiranje jasnijih odredbi.

Izvršena je i harmonizacija sa drugim propisima unutar Federacije i Bosne i Hercegovine, a u cilju uspostavljanja jedinstvenog ekonomskog prostora, te je izvršeno usklađivanje sa rješenjima iz Zakona o prekršajima (”Službene novine Federacije BiH”, broj: 63/14), Zakona o radu (”Službene novine Federacije BiH”, broj: 26/16) i drugim propisima koji imaju utjecaja na primjenu Zakona o porezu na dohodak.

Prilikom izrade ovog zakona uzete su obzir Inicijative za izmjene i dopune Zakona o porezu na dohodak („Službene novine Federacije BiH“, br. 10/08, 9/10, 44/11, 7/13 i 65/13) i to:

1. Inicijativa Ureda rezidentnog koordinatora Bosne i Hercegovine, Ujedinjenih naroda kojom se predlaže izuzimanje od oporezivanja lica koja su zaposlena u Ujedinjenim narodima i njenim agencijama s osnova Konvencije o povlasticama i imunitetima Ujedinjenih naroda čiji je Bosna i Hercegovina potpisnik;
2. Inicijativa Federalnog ministarstva obrazovanja i nauke o izuzimanju jednokratne novčane pomoći kandidatima za sticanje naučnog zvanja magistra nauka i doktora nauka iz oporezivih prihoda;
3. Inicijativa Saveza samostalnih sindikata Bosne i Hercegovine za izuzimanje isplata koje sindikat iz članarina vrši svojim članovima;
4. Inicijativa Saveza udruženja penzionera u Federaciji za izuzimanje isplata koje udruženje daje iz članarina svojim članovima s osnova humanitarne pomoći;
5. Inicijativu za oporezivanje dohotka od kamata na štednju;

Međunarodni monetarni fond je dostavio i svoje preporuke po pitanju glavnih odrednica u ovom zakonu, s s tim da je podržao proširenje definicije oporezivog dohotka tako što uključuje sve izvore dohotka i mnogo različitih ranije neoporezivih naknada, što omogućava smanjenje oporezivanja rada kroz smanjivanje stopa obaveznog socijalnog osiguranja i podržavanje boljeg uvezivanja između plaćanja doprinosa i korištenja socijalnih davanja. Uvođenje oporezivanja dividende predstavljen je kao važan korak ka smanjivanju na minimum poticaja za preduzeća da koriste nisku stopu CIT od 10 procenata za zaobilaženje aranžmana zapošljavanja. Pored toga dao je preporuke da se maksimalno smanji široka lepeza neoporezivih naknada.

Budući da se izmjene i dopune odnose na preko 50% postojećeg teksta zakona, predloženo je donošenje novog Zakona o porezu na dohodak.

# Obrazloženja predloženih rješenja u zakonu

Koncept ovog zakona, kao i koncept trenutno važećeg Zakona o porezu na dohodak, zasniva se na principima pravednosti, jednakosti i tržišno orijentisanom konceptu oporezivanja dohotka koji fizičko lice u toku poreznog perioda ostvari i naplati na teritoriji Federacije i/ili na području drugih dijelova Bosne i Hercegovine i/ili u inostranstvu.

*Porezni obveznik* - Porezni obveznik je svaki građanin, fizičko lice koje ostvaruje dohodak. U sistemu oporezivanja dohotka kao porezni obveznik se uzima pojedinac. To znači da svaki član porodice ili domaćinstva podnosi pojedinačnu poreznu prijavu, na osnovu koje se utvrđuje porezna obaveza. Pojedini dohoci se oporezuju na izvoru (po odbitku od svakog pojedinačnog dohotka) odnosno u trenutku njihove isplate ili na osnovu rješenja porezne uprave (npr. dohodak od poljoprivrede i šumarstva). Na kraju godine dohodak se oporezuje komplementarnim porezom na dohodak (godišnji porez na dohodak). Kod definiranja poreznog obveznika primjenjuje se princip svjetskog dohotka koji podrazumijeva oporezivanje cjelokupno ostvarenog dohotka bez obzira odakle potiče odnosno gdje se ostvaruje, u kombinaciji sa principom ograničene porezne obaveze koji podrazumijeva oporezivanja prihoda koji se ostvaruje na domaćoj teritoriji (u poreznu osnovicu dohotka uključuju se prihodi ostvareni u FBiH). Shodno navedenom, rezident Federacije podliježe neograničenoj poreznoj obavezi za cjelokupno ostvareni dohodak, koju ostvari na tržištu u Bosni i Hercegovini i van Bosne i Hercegovine, dok nerezident – porezni obveznik podliježe ograničenoj poreznoj obavezi, odnosno samo za dohodak koji je ostvario na teritoriji Federacije. Dakle, obveznik poreza na dohodak fizičko lice je rezident Federacije za dohodak ostvaren na teritoriji Federacije i izvan Federacije. Poreznim obveznikom smatraju se rezidenti i nerezidenti. Rezident je fizičko lice koje u Federaciji ima prebivalište i uobičajeno boravište. Nerezident je fizičko lice koje u Federaciji nema ni prebivalište ni uobičajeno boravište, ali u Federaciji ostvaruje dohodak.

Dohodak se definira kao razlika prihoda i rashoda nastalih tokom poreznog perioda koji se utvrđuju načelom blagajne odnosno tek nakon primljenih uplata odnosno obavljenih isplata. Dohodak koji se oporezuje proizlazi iz pet izvora dohotka:

* + - dohodak od nesamostalnog rada,
    - dohodak od samostalnog rada,
    - dohodak od imovine i imovinskih prava,
    - dohodak od ulaganja kapitala,
    - ostali dohodak.

Zakonom o porezu na dohodak propisani su prihodi koji su izuzeti od plaćanja poreza na dohodak i to prihodi koji se isplaćuju iz budžeta svih nivoa vlasti ili vanbudžetskih fondova: naknada za vrijeme nezaposlenosti i spriječenosti za rad; penzija rezidenta, bilo da je stečena u inostranstvu ili u Bosni i Hercegovini; primanja ostvarena na osnovu posebnih propisa o pravima ratnih vojnih invalida, civilnih invalida, civilnih žrtava rata i druge socijalne pomoći; dječiji dodatak i novčana sredstava za opremu novorođenčeta; naknada za rad hranitelja i naknada za izdržavanje korisnika u hraniteljskoj porodici; naknade osuđenim licima za vrijeme odsluženja kazne u odgojno-popravnim, odnosno kazneno-popravnim ustanovama; prihodi na osnovu nagrada članovima Akademije nauka i umjetnosti Bosne i Hercegovine i nagrada za tehničko – tehnološke inovacije; prihodi na osnovu nagrade učenicima i studentima osvojene na takmičenjima u okviru obrazovnog sistema i organiziranim školskim i visokoškolskim takmičenjima; prihodi na osnovu nagrade za izuzetna dostignuća u oblasti obrazovanja, kulture, nauke, sporta i drugih povoda obilježavanja značajnih datuma; osvojene, odnosno dobijene nagrade u novcu, stvarima i/ili pravima za pokazano znanje u kvizovima i drugim sličnim takmičenjima; mjesečni prihodi u iznosu do 300,00 KM na osnovu stipendija učenika i studenata na redovnom školovanju; godišnji prihodi po osnovu jednokratnih novčanih potpora dodijeljenih kandidatima izabranim putem javnih poziva ili konkursa koji dodjeljuje potpore, za sticanje naučnog stepena magistra nauka, odnosno doktora nauka, te postdoktorantima u svrhu izmirenja obaveza prema visokoškolskim ustanovama i troškova koji proističu iz obavljanja naučno-istraživačkog rada u iznosu do tri prosječne plaće u Federaciji prema posljednjim objavljenim podacima nadležnih organa za statistiku; pomoći zbog uništenja ili oštećenja imovine uslijed elementarnih nepogoda ili drugih vanrednih događaja; premije, subvencije i druga sredstava koja se u svrhu poticanja razvoja poljoprivrede, plaćaju, odnosno isplaćuju iz budžeta Federacije, kantona i lokalne samouprave na poseban namjenski račun nosiocu porodičnog poljoprivrednog gazdinstva koji je upisan u registar poljoprivrednih gazdinstava u skladu sa propisima koji uređuju tu oblast. Prihodi na koje se ne plaća porez na dohodak su: primanja odnosno donacije koje građani ostvaruju po osnovu darovanja pravnih i fizičkih lica za zdravstvene potrebe (operativne zahvate, liječenja, nabavka lijekova i ortopedskih pomagala), koja nisu plaćena osnovnim ili dopunskim zdravstvenim osiguranjem; godišnji prihodi na osnovu naknada za tjelesna oštećenja, umanjenu radnu sposobnost, naknada za pretrpljenu neimovinsku štetu i naknada šteta zaposlenicima po osnovu posljedica nesreće na radu u iznosu do pet prosječnih plaća u Federaciji prema posljednjim objavljenim podacima nadležnih organa za statistiku; nasljedstva i pokloni ukoliko su na njih plaćeni porezi po propisima kantona; godišnje prihode u iznosu do 3.600,00 KM na ime stipendija i/ili školarine (upisnine) učenika i studenata na redovnom školovanju; mjesečne naknade u iznosu do 150,00 KM na ime troškova prakse i obrazovanja učenika i studenata na redovnom školovanju; naknade troškova volontiranja u mjesečnom iznosu do 100,00 KM koju ostvaruje volonter, u skladu sa zakonom koji uređuje volontiranje; naknade u slučaju smrti zaposlenog, člana njegove porodice ili penzionisanog radnika, pomoći u slučaju teške invalidnosti, bolesti zaposlenog u visini do tri prosječne plaće u Federaciji prema posljednjim objavljenim podacima nadležnih organa za statistiku; pomoći zbog uništenja ili oštećenja imovine uslijed elementarnih nepogoda ili drugih vanrednih događaja u visini stvarnih troškova; naknade štete zbog posljedica nesreće prema odluci suda ili nagodbi u toku sudskog/vansudskog postupka u visini do pet prosječnih plaća u Federaciji prema posljednjim objavljenim podacima nadležnih organa za statistiku; prihodi od prodaje imovine koja je korištena u lične svrhe; osvojene, odnosno dobijene nagrade u novcu, stvarima i/ili pravima za pokazano znanje u kvizovima i drugim sličnim takmičenjima; otpremnina koja se daje zaposlenom u visini do tri prosječne plaće u Federaciji prema posljednjim objavljenim podacima nadležnih organa za statistiku prilikom odlaska u penziju; prihode na osnovu kamate u bankama, štedionicama i štedno-kreditnim zadrugama, bankovnim računima (žiroračun, devizni računi i dr.) i kamate na državne obveznice; prihodi po osnovu osiguranja života, stvari, imovine i odgovornosti, koje isplaćuju društva za osiguranje i reosiguranje koja imaju sjedište na teritoriji Federacije; prihodi po osnovu isplaćenih naknada životnog osiguranja koji imaju karakter štednje, kao i isplaćene prihode po osnovu dobrovoljnog penzijskog osiguranja, koje isplaćuju društva za osiguranje i reosiguranje koja imaju sjedište na teritoriji Federacije; prihodi koje isplaćuje/daje porezni agent; godišnji prihodi ili naknade fizičkih lica koje ostvaruju u neprofitnim pravnim licima za dobrovoljno učešće u akcijama koje su u općem javnom interesu u iznosu do 500,00 KM; godišnje naknade na ime socijalne pomoći koja se isplaćuju iz sredstava članarine članovima radničkih sindikata ili udruženja penzionera u visini do jedne prosječne plaće u Federaciji prema posljednjim objavljenim podacima nadležnih organa za statistiku; naknade koje se kao bespovratna sredstva isplaćuju iz fondova i programa Evropske unije putem akreditiranih tijela za provedbu aktivnosti mobilnosti u okviru programa i fondova Evropske unije i naknade koje se isplaćuju od strane Organizacije ujedinjenih naroda i njenih specijaliziranih agencija i OHR-a prema rezidentima Federacije s osnova radnog odnosa.

Porez na dohodak plaća se na primanja ostvarena po osnovu radnog odnosna odnosno nesamostalnog rada koji uključuje ostvarivanje prihoda po osnovu rada (bruto plaća) bilo da se isplaćuje u novcu, stvarima, protuuslugom, ili u vidu koristi koje zaposlenik stiče od poslodavca odnosno isplatioca. U ovom slučaju rashode čine obavezni doprinosi iz plaće koje je porezni obveznik dužan da plati po osnovu prihoda ostvarenih obavljanjem nesamostalnog rada. Porez na dohodak se obračunava na način da se ukupna primanja preračunata u bruto iznosu umanje za rashode odnosno doprinose iz plate, te od tako umanjene osnovice se odbija lični odbitak od 700,00 KM, a razlika koja preostaje se oporezuje lomljenom skalom po stopama 13% na razliku od 800,00KM, a razlika preko 800,00KM podliježe stopi poreza od 20%.

Samostalni rad uključuju dohodak koji se utvrđuje kao razlika između poslovnih prihoda ostvarenih obavljanjem određene registrovane djelatnosti bilo kao osnovnog, dodatnog ili dopunskog zanimanja i poslovnih rashoda koji se mogu odbiti bilo u stvarnom iznosu ili u određenom procentualnom iznosu. Samostalnom se djelatnošću smatraju sve djelatnosti koje imaju obilježja samostalnosti (djelatnost se obavlja za svoj račun i na vlastitu odgovornost), a cilj joj je trajno stjecanje dohotka. Poslovni prihodi jesu dobra (u obliku novca, stvari, materijalnih prava, usluga i dr. ostvarena po tržišnoj vrijednosti tokom poreznog perioda). Poslovni rashodi su svi odlivi dobara koji nastaju s ciljem ostvarenja prihoda. To su troškovi za materijal, robu, komunalije, plaće, amortizacija, kamate i sl. Oporezivi dohodak od samostalnog rada se utvrđuje u poreznom bilansu na kraju poreznog perioda, primjenom ličnog odbitka i lomljenom skalom stopa poreza kao i nesamostalni rad. Samostalni poduzetnici koji nisu u stanju da vode poslovne knjige, osim poslovne knjige o ostvarenom prometu imaju pravo da podnesu zahtjev da porez na dohodak od samostalne djelatosti plaćaju u paušalnom iznosu. Dohodak od samostalnog rada čine dohodak od obrta i dohodak od poljoprivrede i šumarstva. Obrt podrazumijeva različite proizvođačke, trgovačke, uslužne i slične djelatnosti određene Zakonom o obrtu i srodnim djelatnostima, Zakonom o unutrašnjoj trgovini i sl. Paušalno oporezivanje predstavlja mogućnost plaćanja poreza na dohodak za one obrtnike koji nisu obveznici PDV-a, na način da se njihov porez može odrediti u obliku paušalnoga iznosa, a ne na osnovu poslovnih rezultata iz njihovih poslovnih knjiga.

Dohodak od imovine i imovinskih prava predstavlja razliku između prihoda koji se stiču po osnovu iznajmljivanja pokretne i nepokretne imovine (stanova, soba i kreveta, vremenski ograničenog ustupanja autorskih prava, prava industrijskog vlasništva), zatim otuđenja nekretnina te prihode koji se stiču po osnovu imovinskih prava (dionice, udjele, prava) i rashoda koji su nastali u tom poreznom periodu. Rashodi za sticanje prihoda po ovom osnovu priznaju se u procentu od iznosa ostvarenih prihoda ili, u pojedinim slučajevima, u stvarnom iznosu prema raspoloživoj validnoj dokumentaciji poreznog obveznika. Osnovicu dohotka kod prihoda od imovine i imovinskih prava predstavljaju prihodi umanjeni za rashode, a stopa poreza na dohodak se primjenjuje po principu lomljene skale na svaku pojedinačnu isplatu do 800,00KM stopa poreza je 13%, a preko 800,00 KM stopa poreza je 20%.

Dohodak od ulaganja kapitala, koji čini dohodak koji se stiče od kamata, dividendi, vrijednosnih papira i dobiti koju ostvari obveznik poreza po osnovu ulaganja kapitala (dohodak od kamata od zajmova, od isplaćenih dividendi i udjela u dobiti pravnog lica, dobiti ostvarene špekulativnim aktivnostima na tržištu kapitala), odnosno svi oni dohoci koje lice ostvaruje po osnovu ulaganja kapitala, a da pri tom lice koje ih ostvaruje ne učestvuje aktivno u stvaranju tih prihoda, niti u obavljanju tih poduhvata. Ovaj zakon eksplicitno nabraja prihode po osnovu kapitala i to: prihodi po osnovu kamata (kamata na oročenu ili rentnu štednju (uključujući i prinos, nagradu, premiju i svaku drugu naknadu ostvarenu iznad visine uloženih sredstava, kamata po vrijednosnim papirima, kamata po osnovi datih zajmova i kamata kao raspodjele prihoda investicijskog fonda, ako se ne oporezuju kao udio u dobiti na temelju podjele dobiti ili prihoda investicijskog fonda); prihodi po osnovu dividende ili udjela u dobiti (primici po osnovi dionica ili udjela u dobiti privrednih društava koje ostvaruju putem prijenosa, dodjele ili kupovine vlastitih dionica ili udjela, a koji se ne smatraju prihodom od nesamostalnog rada u skladu sa odredbama ovog zakona i izuzimanje imovine i korištenje usluga privrednih društava za njihove privatne potrebe (skrivene isplate dobiti) izvršeni tokom poreznog perioda na teret dobiti tekućeg perioda); prihodi po osnovu vrijednosnih papira; prihodi ostvareni od isplaćenog kapitala od dobrovoljnog dopunskog osiguranja (životnog, penzionog) ušteđenog od premija na koje korisniku osiguranja nisu obračunati i plaćeni obavezni doprinosi i porez na dohodak. Osnovicu dohotka kod prihoda od ulaganja kapitala predstavljaju neto prihodi od kapitala, te nisu dopušteni nikakvi odbici, a stopa poreza na dohodak se primjenjuje po principu lomljene skale na svaku pojedinačnu isplatu do 800,00KM stopa poreza je 13%, a preko 800,00 KM stopa poreza je 20%.

Ostali oporezivi dohodak uključuje sticanje dohotka iz prihoda od sportista i sportskih stručnjaka, prihodi od osiguranja lica, prihodi od povremenih slobodnih aktivnosti i ostali prihodi. Prihodi od povremenih slobodnih aktivnosti predstavljaju posebnu vrstu prihoda koji se realiziraju na tržištu, a koji nisu vezani za redovno obavljanje ni nesamostalne ni samostalne djelatnosti, koje nije potrebno posebno registrirati u skladu sa posebnim propisima. Osnovicu dohotka predstavljaju neto prihodi, te nisu dopušteni nikakvi odbici, a stopa poreza na dohodak se primjenjuje po principu lomljene skale na svaku pojedinačnu isplatu do 800,00KM stopa poreza je 13%, a preko 800,00 KM stopa poreza je 20%.

Godišnji porez na dohodak predstavlja komplementarni porez na dohodak koji plaćaju lica - rezidenti Federacije koji su u kalendarskoj godini ostvarili dohodak iz više izvora. Poreznu osnovicu za utvrđivanje godišnjeg poreza na dohodak čini zbir svih dohodaka umanjenih za plaćeni porez na dohodak.

*Porezni kredit* omogućava rezidentnom poreznom obvezniku da iznos obračunatog poreza na dohodak umanji za iznos plaćenog poreza po istom osnovu stranoj državi ili drugom entitetu i/ili Brčko Distriktu.

*Porezni period* smatra se period za koji se utvrđuje oporezivi dohodak, a koji se u principu odnosi na kalendarsku godinu, iako izuzetno može biti i kraći od jedne godine.

# Obrazloženje strukture i odredbi zakona

Zakon o porezu na dohodak sastoji se iz osam poglavlja i to: Osnovne odredbe, Porezni obveznik, Oporeziva osnovica dohotka, Oporezivanje pojedinih vrsta prihoda, Postupak utvrđivanja, prijave i naplate poreza, Izvještavanje i procedure, Kaznene odredbe i Prijelazne i završne odredbe.

1. Poglavlje. - Osnovne odredbe uređuje predmet Zakona, kao i definiranje pojmovi koji se koriste u Zakonu, a koji imaju višestruko značenje, radi jednostavnijeg tumačenja odredbi Zakona.
2. Poglavlje. - Porezni obveznik uređuje definiranje poreznog obveznika poreza na dohodak, te se uvodi pojam neograničene i ograničene porezne obaveze, koja predstavlja osnovu principa svjetskog dohotka. Zatim se pojmovno uređuje rezidentnost i nerezidentost kao jedna od temelja osnove oporezivanja dohotka, i prave izuzeća lica koja ne podliježu oporezivanju.
3. Poglavlje. - Oporeziva osnovica dohotka uređuje način formiranja i oporezivanja dohotka, odnosno identifikacija oblika oporezivih prihoda, kao i izuzimanje određenih prihoda od oporezivanja, zatim definiranje oblika odbitnih rashoda kao elemenata koji utiču na formiranja oporezivog dohotka. Kao osnovni princip na kojem počiva oporezivanje dohotka uvodi se princip blagajne. Određuju se stope poreza na dohodak kao i definiranje načina oporezivanja kao generalnog oblika koji se primjenjuje različito od vrste dohotka s ciljem jasnijeg definiranja metodologije utvrđivanja osnovice dohotka. Pored toga uređuje se način izbjegavanja dvostrukog oporezivanja koja se javlja uslijed primjene principa svjetskog dohotka. Za potrebe oporezivanja dohotka od samostalnog rada jasnije se definiraju povezana lica i transferne cijene s ciljem izbjegavanja diskriminacije obavljanja djelatnosti.
4. Poglavlje. - Oporezivanje pojedinih vrsta prihoda uređena je pet odjeljaka na način da u svakom od njih se uređuju i definiraju vrste tih dohodaka i način formiranja osnovice poreza na dohodak.

Odjeljak A. Dohodak od nesamostalnog rada uređuje definiranje prihoda koja se uključuju u ovaj oblik dohotka kao i definiranje osnovice za oporezivanje dohotka od nesamostalnog rada.

Odjeljak B. Dohodak od samostalnog rada uređuje definiranje prihoda koji se uključuju u ovaj oblik dohotka, osnovice za oporezivanje dohotka od samostalnog rada koji proizlazi iz obavljanja samostalne djelatnosti. U ovom dijelu jasnije se definiraju djelatnosti koje su predmet oporezivanja, kao i način formiranja oporezive osnovice. Posebno se se definiraju poslovni prihodi i rashodi koji se uključuju prilikom formiranja oporezive osnovice. Uvodi se paušalno oporezivanje kod samostalnih obrtnika kao oblik jednostavnijeg uređenja porezne obaveze kod lica koja ispunjavaju određene uslove. Zatim se uređuje obaveza vođenja poslovnih knjiga i evidencija, kao i pojam poreznog gubitka.

Odjeljak C. Dohodak od imovine i imovinskih prava uređuje definiranje prihoda koja se uključuju u ovaj oblik dohotka, definiranje osnovice za oporezivanje kroz definiranje oporezivih prihoda od imovine i imovinskih prava. Jasnije se definira oporeziva osnovica kroz formiranje kapitalnih dobitaka, te se uređuje način njihovog formiranja. Zatim se uvodi mogućnost procjene dohotka kao „posljednje utočište“ prilikom utvrđivanja oporezivog dohotka.

Odjeljak D. Dohodak od ulaganja kapitala uređuje definiranje oporezivih prihoda jasnijim definiranjem šta se uključuje u oporezivi dohodak.

Odjeljak E. Ostali dohodak uređuje definiranje ostalih oporezivih prihoda koji se uključuju prilikom ukupnog oporezivanja fizičkih lica.

1. Poglavlje. - Postupak utvrđivanja, prijave i naplate poreza uređeno je kroz tri odjeljaka na način da u svakom od njih se uređuju i definiraju postupci za sve vrste tih dohodaka.

Odjeljak A. Utvrđivanje poreza na dohodak uređuje definiranje postupka i obaveza utvrđivanja akontacije poreza na dohodak (nesamostalni rad, samostalni rad, imovina i imovinska prava, ulaganje kapitala i ostali dohodak). Jasnije definiranje ko je obveznik uplate i obračuna poreza na dohodak uzimajući u obzir vrstu oporezivog dohotka.

Odjeljak B. Prijava i uplata poreza na dohodak uređuje obavezu prijave dohotka od nesamostalnog rada, samostalnog rada, imovine i imovinskih prava, ulaganje kapitala i ostalog dohotka.

Odjeljak C. Godišnja prijava poreza na dohodak uređuje obavezu podnošenja porezne prijave za porezne obveznike koji ispunjavaju određene uslove.

1. Poglavlje. - Izvještavanje i procedure uređeno je kroz dva odjeljaka na način da odvoji izvještajni dio od proceduralnog.

Odjeljak A. Izvještavanja i prikupljanje podataka uređuje obavezu dostave podataka od strane poreznih obveznika, nadležnih organa i drugih lica na zahtjev Porezne uprave u svrhu nadzora i utvrđivanja dohotka. Zatim uređuje obavezu uplate na račun, te ograničava plaćanja gotovim novcem.

Odjeljak B. Proceduralne odredbe uređuje postupanje uslijed dugih postupaka, zatim obavezu uplate i plaćanja zatezne kamate, kao i zabranu isplate.

1. Poglavlje. - Kaznene odredbe uređuje definiranje prekršajnih odredbi kao i visine kazne.
2. Poglavlje. - Prijelazne i završne odredbe uređuje definiranje obaveza donošenja podzakonskih akata i stupanje na snagu.

# Finansijska sredstva

Za provođenje ovog zakona nisu potrebna dodatna sredstva u Budžetu Federacije BiH.

# Usklađenost sa propisima Evropske unije, evropskim principima i standardima

Obaveza usklađivanja zakonodavstva u oblasti oporezivanja, uključujući mjere koje su usmjerene na dalju fiskalnu reformu proističe iz člana 98. Sporazuma o stabilizaciji i pridruživanju (SSP), a kako bi se osiguralo efikasnije ubiranje poreza i pospješilo suzbijanje poreznih prevara, te da se posebno vodi računa o prioritetima pravne tečevine (acquisa) Zajednice u oblasti oporezivanja i suzbijanja štetne konkurencije u oporezivanju. Uklanjanje štetne konkurencije u oporezivanju trebalo bi se obaviti na osnovu principa Kodeksa ponašanja za poslovno oporezivanje koji je usaglasilo Vijeće 1. decembra 1997. godine. Također je članom 8. Sporazuma o stabilizaciji i pridruživanju (SPP) popisana obaveza usklađivanja u periodu do najviše šest godina.

Nakon uvida u propise Europske unije i analize odredbi prednacrta Zakona o porezu na dohodak ustanovljeno je da trenutno ne postoje *važeće* direktive koje uređuju dostavljeni nacrt.

DIREKTIVA VIJEĆA 2003/48/EZ od 03.06.2003. godine o oporezivanju dohotka na štednju, DIREKTIVA VIJEĆA 2014/48/EU od 24.03.2014. godine o izmjenama Direktive 2003/48/EZ od 03.06.2003.godine o oporezivanju dohotka od kamate na štednju i DIREKTIVA VIJEĆA (EU) 2015/2060 od 10. novembra 2015. o stavljanju izvan snage Direktive 2003/48/EZ o oporezivanju dohotka od kamate na štednju.

Krajnji cilj Direktive 2003/48/EZ je da omogući oporezivanje dohotka od kamata na štednju u jednoj državi članici ovlaštenim korisnicima koji su fizičke osobe – rezidenti u drugoj državi članici, u skladu s propisima te države članice. Područje primjene je ograničeno na oporezivanje dohotka od kamata na štednju po osnovi potraživanja duga, uz definiranje kamate kao potraživanje bilo kojeg oblika s osnove duga. Pored toga, Direktivom 2003/48/EZ se uvodi automatska razmjena informacija između država članica o isplatama kamata za potrebe oporezivanja takvih isplata u državi članici u kojoj, za potrebe oporezivanja, ovlašteni korisnik ima prebivalište, u skladu s nacionalnim propisima te države. U vezi s navedenim, ovaj Zakon je usklađen sa Direktivom Vijeća 2003/48/EZ u djelu oporezivanja dohotka kamata na štednju te je pored toga predvidio mogućnost prikupljanja podataka kao prethodni korak u implementaciji automatske razmjene podataka s osnove kamata.

Međutim, Vijeće je 9. decembra 2014. godine donijelo Direktivu 2014/107/E, kojom je Direktiva 2011/16/EU izmijenjena kako bi se obavezna automatska razmjena informacija proširila na širi spektar dohodaka u skladu s globalnim standardom koji je u julu 2014. objavilo Vijeće OECD-a te kojom je osiguran usklađen, dosljedan i sveobuhvatan pristup, na razini cijele Unije, automatskoj razmjeni informacija o finansijskim računima na unutrašnjem tržištu. Direktiva 2014/107/EU općenito ima šire područje primjene od Direktive 2003/48/EZ te je njome predviđeno da u slučajevima preklapanja područja primjene prednost ima Direktiva 2014/107/EU. Još ima slučajeva u kojima se primjenjuje samo Direktiva 2003/48/EZ. Ti preostali slučajevi posljedica su manjih razlika u pristupu između tih dviju direktiva i različitih posebnih izuzeća. U tim ograničenim primjerima primjena Direktive 2003/48/EZ rezultirala bi dvostrukim standardima izvještavanja u Uniji. Ovim Zakonom nije izvršeno potpuno usklađivanje sa Direktivom 2015/2060 iz razloga što ne postoji razvijen sistem automatske razmjene podataka za sve oblike informacija, te je zadržano usklađivanje sa Direktivom 2003/48/EZ dok se ne stvore faktičke pretpostavke za to.